text:
Kachin Baptist Convention ( KBC ) a Ningbaw Rev. Dr. Hkalam Samson hku nna 2018 ning Nov shata 13 ya shana daw daram hta shi a Facebook account kaw nna, Kachin Ningbaw Ningla ni hpang de lajin dat ai ga matsun langai hpe ka mara ai hpe chye lu ai. Dai ga yan gaw:
■Myen Mung shanglawt lu ai hpang mungdan ginchyum chyat mat ai ten anhte Kachin ningbaw ningla ni nau myitsu mat ai majaw daini ndai zawn jamjau nga saga ai.
■Myen mungdan hpe lahkawng lang naw bai asak jahkrung ya nhtawm anhte myu sha ni matut jamjau na hpe gaw hkum galaw manu law, lajin dat ai.
Sara kaba a matsun ga gaw, Jinghpaw mungdaw Laiza Muklum kaw galaw nga ai 2 lang na Amyu Sha lam masan bawng ban hpawng hte ang taw ai majaw, ndai zuphpawng hta na Kachin ningbaw ningla ni hpe lajin ai ngu hpe mung mai maram nga ai.
2 Lang na Amyu Sha Lam Masan Bawng ban hpawng ————————————————————–
2 lang na Amyu sha lam masan bawng ban hpawng gaw 2018 ning Nov 13 ya shani hta galaw ngut sai, zuphpawng hta lamu ga hte seng policy, sut nhprang rai hte seng ai policy ni hpe shagrin da lu sai lam hpe mung chye lu nna, myu shayi hte seng ai policy hpe mung matut lajang sa wa na matu myit hkrum sai.
Dai sha n’ga sumtang tang madun ai lam ni, IDPs ai hte seng ai lam ni, Myen ni a hpyen dap langai sha tai na lam ni, Munghpawm Myen mungdan kaw nna garan n’pru na ngu ai mung masa hte seng ai lam kaba ni hpe bawng ban ai hpe mung chye lu ai.
Myen Mung Masa Mayak —————————–
Maga mi hku bai yu ga nga jang, ndai aten hta, Myen mung a mung masa grai yak nga ai aten de du nga ai, NCA ta masat htu dai ai, KNU hte RCSS ni hku nna, NCA a lam gaw ningra ai lam ni nga wa ai majaw, NCA hte seng ai zuhpawng ni hpe grai nlung ai sha gang hkring da na matu ndau wa sai. Dai sha n’ga mungkan hku nna mung, Rohingya, Kachin hte Sam ni ntsa Genocide hte War Crime tawt lai ai majaw, Myen hpyen du ni hpe ICC de ahkyak la na lajang nga ai majaw, Myen mung a mung masa gaw grai yak ai ten du nga sai.
Mung Masa Nhkye Na ————————–
Dai hpe atsawm yu maram nna, Kachin myu sha ni hpe jaw ai mung masa hte woi awn sa lu na matu Kachin Ningbaw ningla ni hpe Sara Kaba hku nna, lajin ai lam re ngu mu mada ai. Tsun ga nga jang yak nga ai Myen hpe anhte kalang bai nhkye hkrup na matu lajin Sai hku re.
Matsing: Ndai shiga gaw Sara kaba Rev. Dr. Hkalam Samson a lajin ai ga hpe hta la nna, byin nga ai mung masa ni hpe lakap nna kalang bai ka jahpra ai majaw, dut dang ra ai lam ni nga wa jang laika ka ai wa hta sha lit nga ai.
REF: Rev. Dr. Hkalam Samson, Shawng Lam shiga
Ja Tawng Naw


c: text/html

text:
2015 ning ko nna, Nshon ginwang ni ruyak madi shado bungli, ruyak shatong bungli hpe lit gaba hku shayon let, ginwang ting na mung shawa masha ni hpe aja awa ginron ai hte rau, tsang shagu na gahtong ninghton ko sa shanu nga ai magam gun masha ni hte rung dap shagu na magam gun masha ni jom garum madi shado la ai majo, ruyak madi shado bungli hpe ndut ndang htu sa- tsong hkrat wa lu sai.
Nshon ginwang ni go mung shawa masha ni lu na sha na n myit lo ra ai gata hta, hkai lu hkai sha rem lu rem sha bungli woi galo, shawa masha ni a ntsa hta akyu jashon ai npot nhpang hkrang go gap ton, ma ni hpe sharin shalat ai bungli hta n-gun atsam dat lom, hkamja lam hte seng ai bungli hparan ya, matut tu rai hkai shalat, dinghku rot na matu yakhkak ai ni hpe hpong shingra ama hkam jahpan ko bang ya, Sansha hpaga wunhpom ko nna Jinghpo amyu ni hpe garum shado ai gumhpro hprai ya, mungdo gaba malut hpaga dap ni Achang amyu ni hpe garum ai gumhpro hkan shagrin ya rai, 2018 ning htum wa de du yang, ginwang ting na ruyak htinggo 8429 masha 31595 ni a dinghku hta yakhkak ai manghkang lu hparan kau sai.

robotstxt: allowed

filter: keep


text:
DAW 2
Anhte Hpe Hpa Majaw Yehowa Sakse Ni Ngu Shaga A Ta?
Yehowa Sakse Ni ngu ai gaw nawku htung nnan a mying re, nga nna masha law law shadu ma ai. Raitim, lai wa sai shaning 2,700 jan hta, teng man ai Karai Kasang gaw shi a mayam ni hpe nye a “sakse ni” ngu nna tsun ai. (Esaia 43:10-12) 1931 ning du hkra anhte hpe Chyum Jawng Ma Ni nga nna masha ni chye ma ai. Yehowa Sakse Ni ngu ai amying hpe anhte hpa majaw hkam la ai kun?
Ndai amying gaw anhte a Karai Kasang hpe madun dan ai. Shawng nnan ka ai Chyum Laika madung hta, Yehowa ngu ai Karai Kasang a amying 7,000 lang daram lawm ai. Chyum Laika law law hta, Karai Kasang a amying Yehowa ngu ai shara hta, Madu shing nrai Karai Kasang nga nna galai bang kau ma ai. Karai Kasang gaw Mawshe hpe Yehowa ngu ai amying gaw, “htani htana na nye a amying rai nga li ai” ngu nna tsun ai. (Pru Mat 3:15) Dai hku tsun nna, shi gaw kaga karai shaje ni hte nbung ai lam madun wa ai. Karai Kasang a chyoi pra ai amying hpe hkam la lu ai majaw anhte arawng la ga ai.
Ndai mying gaw anhte a lit hpe madun dan ai. Masha law law gaw, Yehowa hpe kamsham ai lam madun dan wa ma ai. Dai gaw ding hpring ai Abela kaw na hpang ai re. Abraham, Sara, Mawshe, Dawi hte kaga masha law law gaw “law la ai sakse ni” hta lawm ma ai. (Hebre 11:4–12:1) Mara n nga ai masha a matu, tara rung hta sakse hkan ya ai zawn, Karai Kasang hte seng ai teng man ai lam hpe, masha ni chye hkra galaw na ngu anhte myit daw dan da ga ai.
Anhte gaw Yesu a kasi hpe hkan shatup ai. Chyum Laika hta Yesu hpe, “kangka re ai hte teng man ai sakse wa” ngu nna tsun da ai. (Shingran 3:14) Yesu shi nan mung, ‘na a mying ning sang hpe shachye shachyang mase ai’ ngu tsun nna, ‘teng man ai maga de sakse hkam’ wa ai. (Yawhan 17:26; 18:37) Dai majaw, Hkristu a hpang hkan ai ni gaw, Yehowa a amying hpe hkam la nna, kaga masha ni chye hkra galaw ra ai. Dai hpe Yehowa Sakse Ni shakut nna galaw nga ma ai.
Chyum Jawng Ma Ni gaw Yehowa Sakse Ni ngu ai mying hpe hpa majaw hkam la ma a ta?
Mungkan ntsa hta Yehowa a sakse ni nga ai kade daram na sai kun?
Yehowa a kaba htum Sakse gaw kadai ta?


text:
Laika Hti Ai Ni Hpang De Na Ga San
Manghkang langai byin ai shaloi, yawm htum sakse lahkawng nga ra ai ngu Chyum Laika hta tsun da ai. (Bhk 35:30; Trj 17:6; 19:15; Mat 18:16; 1 Tm 5:19) Raitim, Jep Ai Tara npu hta, la langai gaw mahtan da ai num langai hpe “pa hkan e” roi rip ai majaw, dai num marawn jahtau ai nga yang, num hta mara n nga nna, dai la hta gaw mara nga ai. Ndai lam hte seng nna kadai mung sakse n hkam ya tim, num gaw mara n nga nna, la gaw hpa majaw mara nga ai kun?
Tara Jahprang 22:25-27 hta la wa hta mara nga ai ngu tsun da ngut chyalu re ai majaw, shi a mara hte seng nna ahkyak shatai tsun mayu ai n re. Ndai tara gaw num hta mara n nga ai lam hpe madun mayu ai re. Lawu lahta ga yan ni hpe yu yu ga.
Tara Jahprang 22:22, 23 hta, la langai gaw mahtan da ai num langai hte “mare e” shut hpyit ai ngu tsun da ai. Dai hku galaw ai la gaw, num shaw ai re. Hpa majaw nga yang, mahtan da ai num hpe, hkungran ngut sai num hku nna mu mada ai majaw re. Dai num gaw gara hku kun? “Num jan mung mare e rai nga yang, n jahtau wu ai.” Shi jahtau ai nga yang, kaga ni na nna, shi hpe sa hkye la na re. Raitim, shi n jahtau ai majaw, shi hta mung la shaw ai mara nga ai. Lahkawng yan tara jeyang hkrum na re.—Trj 22:23, 24.
Kaga masa hte seng nna Tara gaw ndai hku bai lam matsun da ai: “La wa gaw, dai mahtan tawn sai mahkawn hpe pa hkan e adip akrip di nna shut ai rai yang gaw la wa hkrai sha si lu na rai nga ai: dai mahkawn hpe hpa mung di lu na n rai; shi hta si ging ai yubak n nga lu ai: kaning rai nme law, la wa dai numsha hpe lam e hkrum nna num jan jahtau ti mung, hkye la na masha n nga ai majaw, dai gaw masha shada sat hkat ai amu zawn rai nga ai.”—Trj 22:25-27.
Dai masa hta, tara agyi ni gaw num hpe kam ma ai. Gara masa hta rai na kun? “Num jan jahtau ti mung, hkye la na masha n nga ai majaw” ngu nna sawn la ai masa hta re. Dai majaw, num jan hta la shaw ai mara n nga ai. La wa gaw, mahtan da ai num hpe “adip akrip di nna shut ai” majaw, num shaw ai mara nga ai.
Ndai tara gaw num jan hta mara n nga ai ngu tsun da tim, la wa gaw shut hpyit nna num shaw ai ngu jaw ai hku madun da ai. Tara agyi ni gaw ‘dai lam hpe azin ayang gawn yu’ nna, dan leng hkra tsun da ai Karai Kasang a tsang madang ni hta madung tawn nna, dawdan lam jahkrat na hpe anhte kam mai ai.—Trj 13:15; 17:4; Pru 20:14.


text:
- Hpuja npawt nhpang daw.
- Bawsang hte ginra garan mat ai daw.
III. Bawsang shada bai gayau wa ai hpe jahkrum la ai daw.
- Jahkrum da sai hpe bai shagrin da ai daw.
- HPUJA NPAWT NHPANG DAW
Sumla 1. Hpuja byin wa ai npawt nhpang madun ai hkrang.
Dinghku de ai hpang na byin da
Mayu nta yi-ngam Dauma nta yi-ngam
tsap ai ‘Ga’ marai (4) tsap ai ‘Ga’ marai (6)
- Mam
- Nai
- Arung arai Dauma ni kaw na Mayu ni hpe bai
- Kaga malu masha latsaw ai lam.
Lahta na lam ni gaw htawm hpang de hpuja tai wa sai.
Madun da ai sumla hkrang gaw, dinghku lahkawng hpe madun da nga ai. Dai dinghku lahkawng hta na langai mi gaw, hpang de Mayu dinghku tai wa na rai nna, kaga langai mi gaw, Dauma dinghku tai wa na rai nga ai. Wunpawng sha ni a Mayu Dauma hpu jaw, hpu ya lam gaw, shawng de nga nga chyalu, hpun si hpun lap ni tam sha ai prat kaw nna tinang nan makan bungli galaw nna lu sha shabyin la ai prat kaw hpang ang sai. Tinang a n-gun atsam hte galaw shapraw da ai hpe lu sha wa ai shaloi kaw na, masha a manu mung grau nga wa ai. Dai manu gaw masha n-gun (Ga) hpe manu shadan wa sai. Dinghku langai mi hkru kat nga mu nga mai na matu, masha (ga) hta ningpawt jung nga ai. Dinghku masha shagu masha n-gun (ga) tai ai dinghku gaw, nga mu nga mai nna gumgai dingla hte ma law nna, masha n-gun (ga) n law ai dinghku gaw matsan nna nga yak wa ai. Shing rai masha n-gun (ga) hta madung nna shinggyim masha a nga mu nga mai lam hpe shabyin nga ai. Madun da ai sumla hkrang na dinghku lahkawng hpe yu ai shaloi, Masha n-gun (ga) marai manga hpra n-gun bung ai dinghku yan re hpe mu lu nga ai. Dinghku shagu ni mung (ga) marai manga hte dang na yi ngam hpe shang da na masai. Raiti mung, Wunpawng htung hte maren, dinghku de ai shaloi, Num sha gaw La sha hpang de kahkyin mat ai rai nna, Mayu dinghku hta ga mali sha nga mat sai. Dauma dinghku de gaw ga marai kru byin wa ai hpe madun da nga ai. Shing rai Mayu dinghku gaw yi ngam hpe shang da ai daram n galaw lu mat ai. Dauma dinghku gaw atsawm sha galaw la lu ai lam byin wa na sai. Dai shaloi lu la ai nai mam manaw shingnan ni mung mayu ni kaw yawm mat ai. Dai shaloi Dauma ni e bai garum latsaw ai lam nga wa na rai nga ai. Dai gaw hpu ja a ningpawt hkridun tai wa sai. Shawng ningpawt kaw na ja bau yam nga hpu bang ai gaw n rai na rai nga ai.
- Masha a tsang hku garan wa ai hpu ja ni
Madun da ai sumla hkrang hta hpu ja jahpan 3 hpe mu lu ai. Hpu ja jahpan yawm dik ai wa mahtang gaw, n’pawt n’hpang ginrung ja hpe madun nga ai. Lahkawng ngu na jahpan gaw lu lawm ai ni lang ai hpu ja hkrang rai nga ai. Law htum jahpan mahtang gaw ningbaw ningla tai ai ni, Daru Magam lu ai ni lang ai jahpan re. Ndai hpu ja jahpan hte maren Wunpawng sha ni gaw moi prat raiti mung, matsan ai tsang, lu su ai tsang, ahkaw ahkang lu ai tsang nga nna n’tsa lam tsang 3 hku nga lai wa sai hpe mu lu ai. Ndai masha tsang gaw dai ni raiti mung, yu maya tsang, sutdu lauban tsang, uphkang du atsang nga nna naw nga nga mali ai. Htawm hpang de mung naw nga nga na sha re. Shing rai tinang gara tsang kaw lawm ai ngu ai hpe lata nna hpu jaw hpu ya mai nga ai. Ndai zawn re masha tsang nga nga ai raiti mung, Hkristan sasana du ai a majaw mung, shing n rai mung masa lam galai mat wa ai majaw, masha atsang hpe n shabrawng mat ai sha, hpu jaw hpu ya htung lailen hpe mahtang gayau kau ai a majaw, masha law malawng a matu, lit li ai lam byin wa nga ai. Lit li wa jang, dinghku de na mung lit li dum sai, shing rai mayat maya law htam lam hta mung hkra wa sai.
Dai rai nna Wunpawng sha ni a htunghking rai nga ai hpu jaw hpu ya lam pang 3 kaw na yawm dik ai hpe sha, lang sana nga yang mung, Wunpawng sha ni a myit sha rai nga ai. Hpu lamang yawm mat ai majaw, htunghking hten mat na n rai. Bai nna kaga lam langai mi gaw dai shani na htunghking lamang jum ai ni gaw Mayu a shangun jahpan hku galaw ai lam a majaw, Mayu ni ra ai hpe n lu shatup wa ai shaloi, lit li dum wa ai lam nga nga ai. Kaja wa nga yang, dai shani na htunghking magam gun ni rai nga ai Mayu gawk dung salang ni, dauma gawk dung salang ni hte, janghtung kasa ni gaw Mayu Dauma htinggaw lahkawng a byin mai ai atsam hpe yu nna jahtuk lu na ahkaw ahkang lu ra nga ai.
- Num wa ai Htung Lailen n’pawt
- Shinggyim masha n’pawt n’hpang labau hta nlung prat (stone age) kaw
nna pra wa ai nga ma ai. Dai hte maren, anhte Wunpawng sha ni mung nlung prat kaw nna pra ang sai. Nlung prat hta dum nta garai n chye galaw ai rai nna nga nga chyalu lungpu ni kaw shanu lai wa sai. Dai hpe jaiwa ga hta mashang lungpu dinghta htingnu nga nna tsun ai. Ya Wunpawng sha ni nga ai buga kaw masha rawng lai wa sai lungpu law law nga nga ai. Moi prat hta lungpu langai Htinggaw langai hku nga lai wa sai. Wunpawng sha ni a sat lawat hpe yu ai shaloi shawng e galaw ai gaw hpang na ni a htung lailen tai wa nga ai. Dai ni raiti mung moi na htung gara hku nga ai ngu ai hpe nau n myit yu ai sha lai wa sai shata, lai wa sai bat hta kadai ni a nta kaw gara hku galaw ai ngu ai hpe mahtang madung dat nga ai. Shing re rai nna shawng n’nan e num sha gaw shi rawng nga ai lungpu kaw nna pru nhtawm, la sha nga ai lungpu de madu jan madu wa hku nga mat wa ang sai. Dai hpe hpang de na ni gaw htung lailen hku hkan sa wa sai rai nna Num wa ai lam htung byin mat sai. Wa ai ngu ai ga gaw jahkring jahkra aten ladaw hku nga ai shara kaw nna tinang a shara madung de sit nawt ai hpe wa ai ngu nna tsun ai. Tinang a shara madung kaw nna hkraida shara de sit nawt ai hpe gaw sa ai ngu nna tsun ai. Dai majaw Num wa ai ngu ai gaw tinang a kanu kawa nta kaw nna madu wa a shara de sit nawt ai hpe tsun nga ai. Ga shadawn Hpakant de sa ai, Myitkyina de wa ai, Manmaw kaw nta nga ai rai yang, Manmaw de wa ai, Laiza de sa ai.
(2) Shinggyim masha ngu ai hta Anum hte Ala ngu lahkawng bai garan da nga ai. Dai Anum hte Ala hpung lahkawng yan gaw langai hte langai shada da n nga n mai daram manu shadan, tsawra sharawng awng hkat ai lam nga ai zawn, grai sung ai n hkrum n ra ai lam, mara n hkyam sa lu hkra re ai, n ju n dawng hkat ai lam mung nga nga malu ai. Shing rai shinggyim masha ni a prat shagu hta rap n ra ai lam tut e anga nga ai.
Dai ni na aten du hkra Ala ni gaw Anum ni a kata kaw nga pra ai htung lang ai ni mung nga nga ga ai. Shada uphkang dip kamyet hkat ai lam sha n rai, num ni gaw la ni hte rau karai kasang ai mungdan hta n lu shang ai ngu kam ai ni mung nga nga ga ai. Wunpawng sha ni mung anum ni a kata hku lai di na hpe grai hkrit makran matsat ai sha n-ga, bu hpun palawng lam da ai kata hku lai na pyi n raq nga ai. Raiti mung, ala a myit mada ban dung shadaw mung Anum sha rai nga ai. Anum a myit mada shara bandung shadaw n\mung Ala sha rai nga ai. Anum ni gaw shanhte a pyaw hpa, tsawm hpa manu dai ai lam hpe tsun a shaloi, ala ni a lam myit mang jahta nga ma ai. Dai hte maren, Ala ni mung shanhte a sharawng awng hpa, myit mada sharawng hpa hpe jahta ai shaloi, Anum ni a lam jahta nga ma ai.
Shawng e tsun lai wa sai hte maren, shinggyim masha Anum hte Ala gaw shada da langai hte langai galai up dip sha, yam sha hkat nna nga pra sa wa ai ngu tsun saga ai. Moi Anum ni dip sha lai wa ai prat nga lai wa sai hte maren, Helani masha ni hta dai sakse ni naw mu lu ai. Shanhte a hpara ni gaw num hpara ni rai nga ai. Shawng na prat hta num ni reng lai wa ai rai nna, ndai prat, nat prat hta pyi naw shareng ai lam rai nga ai.
Hebre ni a maumwi gaw La ni ningbaw ningla tai ai prat hta paw pru ai maumwi rai nga ai. Shingrai Adam ngu ai La wa ningbaw ai maumwi hta hpang nga ai. Wunpawng sha ni a maumwi hta mung Ninggawn wa Magam ngu ai wa kaw hpang ai rai nna Ala prat hta hpang ai maumwi rai nga ai. Dai hku rai yang, Wunpawng sha ni gaw La prat a shawng na num prat hpe n dep kau dat sai kun? num prat hpe atsawm dep ai lam Wunpawng sha ni a matsun maroi maumwi hta mu lu ai. Sakse hku nna nkau mi hpe madun ga nga yang, ningwawt hpaji hpe shawng chye ai gaw Kanun jan Kinnai num hpaw mi re nga tsun ai. Lusu dik mung Shingni Htu Bam Majan ngu ai jan re ai. Hpaji chye dik mung Pin Lum Htu Seng re nga tsun ai. Shawng de gaw dumsa jaiwa, myihtoi mung, num ni hkrai re ai nga tsun ma ai. Num ni dumsa ai shaloi dumsa shabrai hpe hkungga a ka-ang hkup la ai nga ma ai. Hpa majaw dumsa shabrai law ai kun? Shanhte dumsa ai gaw grau hkum tsup ai, grau manu dan ai hku chye dumsa ai majaw rai nga ai. Num ni kaw na sharin la nna La ni bai dumsa ai, La ni hta na shawng dumsa ai wa gaw Madum Hkyet La Sang wa rai nga ai. Nan wa Tu Nang ngu ai wa shawng hkinjawng sai. Shayawng Hkum ngu ai wa jaiwa hpang sai. La dumsa ni gaw dumsa shabrai hkungga a magyi langai sha la ai. Dumsa shabrai yawm ai gaw dumsa manu grit ai majaw rai na sai.
Jaiwa kaba Laja Hkan Naw a Num wa majun gawn ai lanyi ga hta Bum-Yin yan Bum Wai a prat hta La ni num wa ai lam tsun ai. La ni num wa ai shaloi, ninghkrut ni, sumprang ni, hkaw-awn, makru, mam htu htum, htum mun ni yawng ganan nang na nga ma ai. Dai majaw La ni Num wa ai shaloi nta ting tsai mat na tai ai rai nna La ni num wa ai jahkring kau ai. Dinghku arung arai ni yawng ganan nang ai ngu tsun ai gaw num sha ni shat n chye shadu, mam n chye htu, nhtu n chye garang re ai lam ni byin wa nna dinghku hten wa na lam rai nga ai. Dai aten hta Num ni gaw nga reng taw nna, la ni galaw jaw ai sha la sha ai prat rai nga ai. Dai majaw rau nga ai ni hpe Num wa shangun ai lam byin wa sai. Ndai prat hta gaw La ni reng ai prat rai mat sai rai nna dinghku bungli mahkra anum ni jum ai, Ala ni yi sa yi wa lam kaw mung La ni gaw nhtu n-ga langai sha hpye ai, num ni gaw ma ba, ri ri, hpun gun rai nga ai.
Ndai zawn mungkan shing ra labau hte shadawn nna tsun ai gaw Wunpawng sha ni mung, mungkan shingra labau hte maren nga pra sa wa ai lam hpe madun ai lam rai nga ai.
- Htunghking Byinda
Wunpawng sha ni a Numwawn Numla hpuja sharung shakau lam ni hpe myit yu ai shaloi, Hkristan tai wa ai ningmu masum pru wa ai. Dai ningmu ni gaw Wunpawng sha ni a Htunghking gaw lai wa sai prat ni hta Nat jaw Htunghking kata kaw hkan sa lai wa ai rai nna, Hkristan prat du ai shaloi ung ang ai lam ni pru wa ai. Dai ung ang ai lam a majaw, ningmu garan wa ai re.
- Ningmu langai mi gaw, Hkristan tai sai hte maren, Hkristan sasana sa jaw ai sinna ni a htung lailen sha lang nna nat jaw hte matut mahkai nga ai Wunpawng htung hpe gaw tsep kawp kau da ra sai ngu ai ningmu re. Dai ningmu mung myit jasat ai lam sha rai nna tatut hkrang shapraw yak ai. Htunghking lam hta tinang myit jasat ai hku sha n mai galaw nga ai. Lawu lahta makau grup yin hte nga pra ra ai rai nna hkrang shapraw yak ai.
- Kaga ningmu langai mi gaw Htunghking ni hpe Nat hte seng ai Htunghking hte n seng ai garan nna, nat hte seng ai hpe la kau nhtawm, Htunghking hte seng ai san san hpe sha hkan sa mayu ai ningmu re. Dai lam hta mung Nat jaw prat hta byin paw pru wa ai Htunghking hpe Nat jaw hte Htunghking garan na matu n mai byin ai lam naw nga nga ai. Shing rai dai ningmu mung tatut hta grai wa awng dang ai lam n nga nga ai.
- Hpang jahtum na ningmu gaw, Nat jaw prat na Htunghking hpe Nat a shara kaw Karai Kasang hpe tawn da nna htap htuk dum ai Htunghking yawng hpe shatsawm jahtap la nna prat ningnan hte shabung shapre nna lang na ngu ai ningmu re. Ga shadawn, moi pra hta num sharawt sha poi hpe Nat jaw sha ai hku n re ai sha, kyu hpyi poi hku galaw la mai nga ai. Ndai masa gaw Hpung up sara kaba nkau mi hte Wajau nkau mi hte Bishop nkau mi du hkra myit hkrum nga ma ai.
Shing re rai nna Numwawn Numla Htunghking hta lang ai lamang hte ginlam ni a majun lachyum hte manu ni hpe sawk shapraw nhtawm, Hkristan makam masham hte Hkristan lailen ni hte shabung shapre jahkau na gaw ra madung rai na re majaw, ndai laika buk hta mung majun hte lailen manu ni hpe dang lu ai daram ka bang da sai.
- Wunpawng sha ni hte Nat jaw htung
Wunpwng sha ni gaw manu dan ai amyu shing n rai, manu shadan mayu ai rai yang, shanhte a htung lailen hpe manu shadan ra nga ai. Htunghking gaw manu dan nna dai amyu gaw manu n dan yang gaw, lachyum n pru nga ai. Amyu gaw manu dan nna Htunghking gaw manu n dan shing n rai, Htunghking n lu ai rai yang, dai wa gaw amyu pyi n rai nga ai. Wunpawng Htunghking manu dan na matu gaw dai Htunghking hpe shalat dat ai Nat jaw Htunghking hpe manu shadan ra nga ai. Nat jaw Htunghking manu dan na matu, Nat jaw makam masham hpe mung manu shadan ra nga ai.
- Wunpawng sha ni hte Nat jaw makam masham
Anhte Wunpawng sha ni a n-gup kaw na Nat jaw prat hpe ningsin htawng hta rawng ai prat, myi di, na hpang prat, lam dam mat ai prat, n hkru n kaja mat ai prat, hten run taw ai prat ngu nna tsun chye ga ai. Dai lam ni teng na a ni? Tsum hpyi tsum hpat, gale galau, guji guyang myit sumru yu ra ai. Wunpawng sha ni gaw lam dam ai amyu mung n re, Hkristan hpung kaw na gumlang gale mat wa ai ni n re, nga pra hpang ai shani kaw na Nat jaw ai amyu re. Raitimung n’pawt n’hpang hku nna Hkristan makam masham hta rawng ai lam ni hpe kam chyalu re. Mungkan ga hpe Karai Kasang hpan da ai ngu nna kam ai. Dai mungkan ga hpe hpan da ai wa gaw masha hpe mung hpan da sai ngu nna kam ai. Dai majaw masha gaw Karai Kasang hpe hkrit hkungga ra ai. Dai hte maren sha masha hpe mung manu shadan tsawra ra ai. Masha hpe manu shadan ra ai ngu ai makam masham kaw na masha sat yang bunglat hka daw ra ai. Masha hpe tsawra ra ai ngu ai kaw na, Htunghking ningli, hpu jaw hpu ya lailen ni pru wa ai. Shingrai Isarael masha ni Karai Kasang hpe tsang hte tsang chye na sa wa ai zawn, anhte amyu mung loili chye na ai hta ningpawt nna law law chye na ai de sa wa ai amyu she re. Dai majaw lachyum hpe ading tawk tsun ga nga yang, Nat jaw nawku htung gaw Wunpawng sha ni hpe Hkristan makam masham de sa sa dat ai lawu tsang sharin sara she rai nga ai. Dai lam teng n teng myit yu na matu, anthe a makau grup yin shing n rai, anthe hte rau nga ai Sam ni, Myen ni, Gala ni, Bukda makam masham hte Hindo makam masham lang ma ai. Wunpawng sha ni mung Nat jaw n re ai sha anhte hta grau law ai ni hkan sa ai, Bukda, Hindo tai nga ai rai yang, Wunpawng sha ni Hkristan lu tai na ga ni? Anhte a makau grup yin na makam masham ni hta Hkristan sasana n awng dang ai hte maren, anhte kaw mung awng dang na n rai. Anhte Hkristan tai law ai gaw Nat jaw naw ku htung e pawnba sa dat ai majaw sha rai nga ai.
- Ginru Ginsa hku gawn ai hpuja
Lahta e tsun lai wa sai hte maren, Mayu nta na masha gaw Dauma nta de sit nawt mat ai Ga hku nna tsun ga nga yang, Mayu ni a nta na Ga langai mi dauma nta de jat bang la ai htung rai nga ai. Num jaw, Num ya lam garai n galaw ai ten hta Mayu ni a yi ngam kaw Ga marai manga tsap ai. Dauma ni a yi ngam kaw mung Ga marai manga tsap ai. Numwawn Numla ngut ai hpang gaw Mayu ni a yi ngam kaw ga marai mali sha tsap mat sai. Dauma ni a yi ngam kaw gaw Ga marai kru tsap mat sai. Dai shaloi gaw Mayu maga de yawm nna Dauma maga de jat wa ai rai nna sum mat hkrum ai Mayu ni hpe jat wa ai dauma ni gaw kumhpa jaw shatsawm ai lam nga ra mat sai. Dai kumhpa gaw hpang e hpuja ngu nna shamying nna hpaga amyu mying law law shamying la sai. Mayu ni maga hku mung tinang a kasha hpe shatsawm ai hpun palawng hte ra ahkyak ai arung arai jaw dat sai. Dai gaw sharung shakau tai wa sai.
Raiti mung, dai ni na prat hta gaw moi na prat zawn yi ngam langai mi kaw jawm tsap ai baw n rai sai rai nna masha jat wa tim, Ga jat wa ai lam n nga ai. Dai majaw hpu bang ai shaloi Dauma wa sum ai lam byin wa sai. Shing rai hpu bang ai lam hpe bai jahtuk ai lam nga wa ai. Lahta e tsun lai wa ai lam gaw ginru ginsa labau hku gawn ai lam rai nga ai.
- Matsun maroi labau hku gawn ai hpu ja sharung shakau lam
Matsun maroi labau hku gawn ga nga yang, Matsaw ningtsa Hpan Sagya gaw shinggyim masha ni hpe hpan da sai. Hpan da ai kaw shadang sha ni hpe shawng hpan da ai. Shadang sha ni hkrai nga pra ai shaloi, mayat maya hkum tsup wa ai lam n nga ai rai nna mayat maya wa na matu, shayi sha ni hpe bai hpan ya sai. Dai shayi sha ni gaw Mahtum Kaw Tsalat, Madai Ma Ja Nga, Jan Ma Hpraw Nga, Mudi shayi ni rai nga ma ai. Dai majaw shinggyim masha ni dinghku lu mat sai. Matsaw ningtsa Hpan Sagya ni hku nna shinggyim masha ni hpe jaw ya ai shaman chyeju ni hta dinghku garai n lu yang na, shaman chyeju hte dinghku lu ai hpang na chyeju gaw kaga ga rai nga ai. Dinghku lu ai hpang na shaman chyeju ni gaw nhtu, hkai li, di, hkra, hpun palawng zawn re ni rai nga ma ai. Dai shaman chyeju gaw sharung shakau kungdawn hpaga tai wa sai. Shyinggyim masha ni hku nna mayu ni jaw ai nhtu hte yi hkyen, nga hkwi, shan hkwi, yi kaw na tu ai nbaw nnyeng hte Hpan Sagya ni hpe e chyeju htang kumhpa ai lam wa galaw sai. Dai gaw Num hpyi sa ai kaw na dinggun shat lit ni a n’pawt n’hpang rai nga ai.
Dai hpang tinang rem la lu ai yam nga ni, manu dan dum ai arung arai ni hpe mung kumhpa jaw chye wa masai. Ndai lam ni gaw hpuja a ningpawt ninghpang ni rai nga ai. Ginru ginsa lam hku gawn ai hpuja sharung shakau hte matsun maroi hku gawn ai hpuja sharung shakau lahkawng yan hpe tsun ngut saga ai.
- Wunpawng Numwawn Numla lam hpe shabyin ai lam madung ni
Wunpawng Numwawn Numla lam hpe shabyin dat ai lam kaba masum nga ai.
- Makam masham lam:- Wunpawng sha ni a Wunpawng Numwawn Numla lam gaw naw ku makam masham lawm ra ai hku hkap la nga ma ai. Dai lam ni gaw Nat hpe kumhpa nga jaw nna sharawt sha poi galaw ai lam, dinghku shang lu na matu, masha e myit daw dan ai hku n re sha, Hpan Sagya e dawdan ya na matu shamawn lat, nhtu shaw ai lam, Num nnan jan hpe shaging shadan la ai hku nna Hpan Karai a kasha Hpan wa Ningsang hpe shangai ai shaloi, shadai daw lup da ai kaw na tu wa ai kumba nhpang hku Num shalai ai lam, Num nnan jan hpe dinghku masha shatai la ai shaloi, gumgun Nat hpe pahkap wa htau, pahkap nga ju ai lam ni rai nga ai.
- Shinggyi uhpawng hte shabyin ai lam:- Wunpawng sha ni dinghku de ai shaloi, marai langai dinghku langai sha myit dawdan nna dinghku de n lu nga ai. Dai lam ni a majaw, Mayu Dauma kahpu kanau yuji yusa kashu kahkri yawng ni hpu jawm bang, hpu jawm sha, jawm shakau kungdawn jawm la rai uhpung uhpawng hte dinghku de ra nga ai.
- Num nnan jan hpe kumba shalai jasan jaseng shachyoi shapra lanyi lasau ga hte sharin shaga shakung jahpan la ai lam ni rai nga ma ai.
- Hpuja Hpan Garan ai lam
Dauma ni jaw ai Hpuja yawng hpe hpan amyu masum garan lu nga ai. Hpuja nkau mi gaw manu kaji ai raitim, Numwawn Numla hpu bang shagu lawm ra nga ai, hpuja nkau mi gaw sat lawat byin da hta hkan nna n lang ai sha, bungli shangut kau mai nga ai. Hpuja nkau mi gaw Numwawn Numla ai shaloi, lam masan n sa ai majaw, lam jasan shapri shanen ai ja rai nna hpuja hta n lawm nga ai. Shing rai Dauma ni jaw ai hpuja amyu masum hpe hpan hte hpan garan ga nga yang, lawu na hte maren rai nga ai.
- Ginrung:- Ndai ginrung ja gaw hpuja madung rai nna Wunpawng bawsang shagu hte buga ginra shara shagu hta lang ra ai hpuja ni rai nga ai. Dai ginrung hpaga ni gaw:- (1) Hpu nga kanu ( shawa bumba batba hpuja)
(2) Hpu bau shi hkam.
(3) Hpu nba yan (buchyung)
(4) Gumhpraw joi (lap -145.50) ndai ginrung hpaga mali gaw Wunpawng sha ni yawng a npawt nhpang hpuja re. Dauma ni lu sut lu su nna hpu sha na mayu law nna mai byin dangdi jang gaw lahta na ginrung ja mali hpe bai shagup nga ma ai.
(1) Hpu nga kanu (shawa bumba bat ba hpuja)
(2) Hpu bau shi hkam (shawa bumba bat ba hpuja)
(3) Hpu nba yan (buchyung) (shawa bumba bat ba hpuja)
(4) Gumhpraw joi (lap 145.50) (shawa bumba bat ba hpuja)
(5) Hpu nga shagup (hpu shagup) (lusu hpaga)
(6) Hpu bau shagup (lusu hpaga)
(7) Hpu nba shagup (lusu hpaga)
(8) Gumhpraw joi shagup yawng shagup ai rai yang, ginrung ja hkrai matsat rai sai. Moi shawng de gaw dai ginrung ja hta du magam ja ngu ai.
(1) Hpu nga kanu (shawa bumba bat ba hpuja)
(2) Hpu bau shi hkam (shawa bumba bat ba hpuja)
(3) Hpu nba yan (buchyung) (shawa bumba bat ba hpuja)
(4) Gumhpraw joi (lap 145.50) (shawa bumba bat ba hpuja)
(5) Lung hpau lawng (Du Magam ja)
(6) Lak hkyit (Du Magam ja)
(7) Magwi kawng (Du Magam ja)
(8) Hpu sinat (Du Magam ja)
(9) Shingma lai (Du Magam ja)
(10) Bau lakhkawng zawn re ai ni lang ma ai. Ginrung ja mali (snr) matsat hta wa sintin ganawng ja hte Munja pawng dat yang, hpuja yawng (12) tup hte hpu bang ai lam gaw tsep kawp ngut ai htung re. Lahta e madun ai ginrung ja ni hta jan ai hpuja ni gaw tinang bawsang, tinang ginra hta jat bang la ai hpuja ni rai nga ai. Shingrai Wunpawng Numwawn Numla hpuja lam gaw bawsang buga yawng hkrum ai hpe mahtang lang mai nga ai.
- Hpuji hpugap ja:- Hpuji hpugap ja ngu ai gaw hpu bang ai shaloi shanem nang ai hpuja kaji ni hpe tsun nga ai.
- Num san ja.
- Num hpyi bau (masat hkam)
- Nhka kin-yang.
- Sagu panep.
- Yu nga mayawn.
- Hkat lat tanlan ja zawn re ni rai nga ai.
- Shapri shanen ja:- ndai ja gaw hpu jaw hpu ya num jaw num ya ai lam hta ra rawng ai lam hpa n nga jang gaw n lang ra ai hpuja ni re.
(1) Bwi mung bwi tsang gayen ja:- ndai hpu ja gaw kahpu kanau mung n rai, mayu mung n daw yu ai nta de Num hpyi sa ra mat ai shaloi, Mayu hku nna shaga hpang n mai ai rai nna Mayu shawng shatai lam waw da ai hpu ja re. Dai Mayu nta hte ni ai kaga nta na Num la yu ai, shing nrai, tinang nta a lawu lahta nta ni dai nta kaw na Numla yu ai sakse hte hpawn, kasa wa tsun dara la ai rai yang, dai hpu ja hpe n bang ra ai.
(2) Kana shingkawt ja:- kaja wa shing-ra maka hte maren nga jang, tinang hta kaba ai kana ni shawng Num wa ra ai. Raitim, shing ra maka hpe tawt nna kana garai n wa yang, Num wa ai shaloi gaw shing ra shingtawt ja shaw ra ai. Shingra maka hpe shingtawt jang, kana hpe mung shingkawt ai tai ai. Shing rai kana hpe shatsawm ai hpuja re. Ndai hpu ja a majaw, kana hpe shut ai shing ra maka hpe shut ai lam ni tinang a matu mung kaga mu chye lawm ai manang ni a matu mung dum let sadi na matu rai nga ai.
(3) Hkau hki ja:- ndai hpuja mung tara tat ai hpe shatsawm ai ja re. Htung hte maren nga jang, Mayu nta de Num hpyi sa ang ai rai timung, kahpu kanau nta de Num hpyi sa ra wa ai shaloi, Htunghking tara hpe hkungga ai hku nna tinang kahpu kajan shada n mai la hkat ai ngu ai hpe dum nga na matu jaw ai ja re.
(4) Yu Htang ja:- Num hpyi ai shaloi gaw mayu nta de sa ra ai htung nga ai. Raiti mung, dai htung hpe shingtawt nna dauma nta de Num hpyi sa wa ra ai shani na manghkang hpe hparan ai ja re.
(5) Nbat raw ja:– a. Nbat raw ja ngu ai gaw kanu mayan ja hte lachyum bung ai rai timung, manghkang hparan ai ja re. Dai manghkang gaw hpa baw ta nga yang, moi na prat hta mayu kasha naw kaji ai ten kaw na kaba wa jang la nga ngu, Num htan ja langai ngai jaw nna mahtan da chye ma ai. Raitimung, Dauma nkau mi gaw mahtan da ai hta lai nna hpu bang ai lam galaw wa chye ai. Tsun lai wa saga ai hte maren, hpuja kru tup jang, Mayu ni jaw ya ra ai ri nhtu jaw ra sai. Jaw ya ri nhtu jaw jang gaw masha jan rai mat sai. Masha jan rai sai raitim, shingma kaw naw noi nga ai rai nna mara loi jaw mayu ai hku nna hpuja langai mi shajan hpyi ai. Dai hpe nbat raw ja ngu nna tsun ai. Dai hpe ginra nkau mi hta ginnen hpaga hku nna mung lang ma ai.
- Nbat raw hte lachyum bung ai kaga langai mi gaw chyudi hpaga ngu ai re. Ndai gaw sumrai hka daw ja rai nga ai. Dai hpe ginra nkau mi hta ginrung hpaga hku nna lang ai lam ni nga ai. Dai hku lang ai hpe n htuk ai ngu tsun mayu ai lam n re. Hpuja a majun hpe chye ai salang ni nga ai zawn, htawm hpang de n chye ai ramma ni law law nga wa na re majaw, gawn dan ai lam rai nga ai. Sumrai hka ja hta ai shaloi, ma myi man mu ai hpang jahta ai rai yang, dai ma yan nu hpe n la na hku jahta ai rai yang, sumrai daw jang rai sai. Ma hpe la nna kanu hpe n la ai hku lama wa jahta ai rai yang, sumrai hpaga hta chyudi hpaga naw jat jaw ra ai. Dai hpaga a lachyum gaw tinang chyu jaw kasha raiti mung, tinang a kasha n rai mat sai majaw, yawn shalan ai ja mung rai nga ai. Shing n rai tinang a kasha n rai mat sai raiti mung, chyu naw jaw matut ra ai majaw, chyu jaw jahpu hku nna jaw ai ja mung rai nga ai.
(6) a. Gumhtung gau (sh) Jahtawng htu ja:- Gumhtung gau ngu ai gaw shadai kadoi ai htinggren hpe tsun mayu nga ai. Buga ginra nkau mi hta jahtawng htu hpaga ngu nna mung shamying ma ai. Raiti mung, lachyum gaw maren sha re. Num nnan jan shangai ai hte seng ai lam rai nga ai. Num sha asak hkun ning pyi jan mat wa sayang hpa majaw, shangai la ra a ta? Ndai hpaga shaw ra ai lam gaw Num sha hpe shangai ai nta madung kaw n re ai, nta kaw sharawt sha ra wa yang, shaw ai hpaga re. Kanu kawa n lawm ai sha, sharawt sha ra wa ai rai yang, kanu kawa madung ni hpe wa tang dan ai shaloi shaw hpang na hpu ja rai nga ai. Kanu kawa lawm nna kaga kahpu kanau ni a nta kaw nna sharawt sha ai rai yang gaw dai sharawt sha ai nta ni la na hpaga re, hpa majaw nga yang sharawt sha poi galaw ai shaloi, dai nta hta akyit akawt kaji kajaw ma mat ai hpe kapa ai hpaga re.
- Gumhtung lat:- gumhtung lat hte gumhtung gau gaw langai sha mai byin ai. Raiti mung, ndai ja mung shi a majun gaw sumrai hka kaw nna hpang nga ai. Sumrai hkrum ai shaloi hka woi woi ai ngu nna, ma myi man mu ai aten du hkra shing nrai, hka jahta ngut ai aten du hkra, hka La wa a nta kaw woi da chye nga ai. Raiti mung, hka woi woi ai lam n nga ai sha, hka num jan a nta kaw ma hpe shangai la ai rai yang, hka mung jahta ai shani gumhtung lat ja shalawm ra ai. Hpa majaw nga yang, Ma gaw ndai nta na Ma n re, raiti mung, ndai nta kaw shangai sai majaw, shangai ai shana shadai daw na matu, htinggren hpe chyinghka gumhtung kaw na lat la sai. Shingrai chyinghka gumhtung kaw nhtu hkang hkang mat ai. Dai nhtu hkang hpe shaprai kapa shamat ai ja re. Hka woi da ai shaloi hka la wa a nta kaw shadai daw ai rai yang, gumhtung lat ja n jaw ra ai.
Dai majaw chyu di ja, nbat raw ja, gumhtung lat ja ndai myu masum gaw sumrai hka kaw na rai nna hpuja hta n lawm ai raiti mung, gang bang da ai hpuja rai nga ai. Shut ai ngu n tsun lu timung, majun hpe gawn tsun ai lam sha rai nga ai. Shing rai Sumrai hka daw ai shaloi, kanu hpe n la ai sha, kasha hpe sha la ai shaloi bang ai sumrai ja rai nga ai. Bang ai shaloi mung sumrai ma a asak aten hta hkan nna shamying ai sumrai ja re. Myu mi tsun ga nga yang, kanu hte kasha hpe jahka ai ja rai nga ai. Jahka ai nga timung, mungga hku nna sha jahka ai, kaja wa garan jahka kau ai lam gaw n nga ai. Dai majaw, myu mi tsun ga nga yang, ma hpe bau maka na matu shatsam ai hpaga mung rai nga ai. Chyu naw chyu ai ten chyu jaw ma hpe jahka ai hku nna sumrai hka jahta ai hku rai yang, chyudi ja ngu nna tsun ai. Chyu hka ai hpang sumrai hka jahta ai rai yang, nbat raw ja ngu nna shamying ai. Baq n ra mat sai hpang sumrai hka jahta ai rai yang, gumhtung lat, shing nrai, gumhtung gau ngu nna tsun ai. Gumhtung lat ja jaw ai hpang gaw dai sumrai ma hpe kawa hpang de woi mat wa lu ai. Dai sat lawat hpe yu nna num sharawt sha ai shani, gumhtung lat ja jaw nna hkung-ran poi de woi mat wa ai lam byin wa sai. Dai sumrai hka hpe tinang hkung-ran la kau na sat lawat n nga, sumrai hka daw mung n manu dum rai jang, sumrai kanu hpe ra ai masha nga yang, dai wa hte hpunau kumba jun nna sumrai hka daw na malai, hpu jawm bang ai hku shapri shanen la chye ma ai.
(7) Chying baw galalp ja:- Ndai ja gaw hkung-ran poi kaga n galaw ai sha, manau poi num shalai ai shani jaw ai ja re. Manau poi mung hkung-ran manau ngu mai nga ai. Dai majaw nau baw baw chying bau sharat hpang na rai yang, Mayu ni kaw ahkang hpyi ai hku hpaga langai shaw ra ai. Dai hpe ginra nkau mi hta hpuja hpu ja nna matut lang ai lam nga ai.
(8) Num shang ja:- Numla ai shaloi shing nrai, num hkung-ran ai shaloi, mare Duwa hpe mung alak mi san hpu ja jaw chye ai. Dai hpe Numshang ja ngu nna tsun ai. Dai hpuja a majun hpe tsun ga nga yang, Mashang Wa Labat a matu Madai ma Ja Nga hpe wa hpyi ai shaloi mayu ni hku nna, mying ningkap bung yang jaw na ngu ai majaw, Mashang wa Labat hpe Jawa Rumja ngu nna kasa ni e, mayu nta kaw galai nna num nnan jan hpe mayu ni hte rau woi hkrat wa ma ai da. Dai shaloi La nnan a mying galai kau ai lam, hkung-ran nta na ni n chye kau jang yak wa na re majaw, kasa wa hku nna La nnan mying galai sai lam hkung-ran nta de shawng wa tsun dan ra ai rai nna, mayu manam ni hpe gaw mare shinggan numshang kaw naw jahkring da nhtawm, kasa wa hkung-ran nta de shawng wa mat sai. Dai hpang mayu ni hpe dasang sa sharawt la ra mat sai rai nna dai sharawt la ja hpe numshang ja ngu nna tsun ai. Dai ja hpe hpang e shayi sharawt sha ai shaloi, mare Duwa hpe jaw ai htung tai mat ai.
(9) Gwi hkang, wa hkang pat ja:- Mayu ni kaw dinggun shat lit hpuja hte rau janghtung kasa hku nna shawng n sa hpyi ai sha, num sha hpe hprawn mat wa ai hpang sa hpyi yang, Mayu ni gaw Dauma ni hpe gwi lai wa lai lang ai ni ngu, masha lai lang mayu yang, dai gwi lai wa lai naw shawng shaprai shamat kau mu ngu ai hku hpuja langai mi shajan hpyi ai hpe gwi hkang wa hkang pat ngu nna tsun ai.
(10) Shingma lai nga kanu:- Ndai hpuja mung shawng nnan kaw na shawa yawng hte seng ai hpuja n re. Nta langai ngai na sat lawat byinda hta hkan nna Du Magam ni shabyin dat ai hpuja re, raiti mung, dai ni na aten hta yawng ni jawm lang nga saga ai rai nna shi a majun hpe gaw chye ra nga ga ai. Mayu nta langai mi kaw shayi sha shingtai langai mi nga na re, dai shayi sha gaw kanu yan kawa hpe bau maka ai bungli hpun hta, hkaja, shat shadu, u yaw, wa yaw, si lahpaw la bungli ni hpe gunhpai nga ai ten hta, Dauma ni wawn la kau sai. Dai dauma ni gaw Du Magam ni rai nna, dai shayi sha a bungli hpe galaw lu na matu mayam hpu dat sai. Dai hpuja hpe mayam n lu ai du magam ni gaw nga kanu hpu shan bang ai. Dai hpe shingma lai nga kanu ngu nna Wunpawng sha ni a ginrung ja byin wa sai. Shing rai shingma lai nga kanu, kanu mayan hkachyi, chyudi nga kanu, ndai ni gaw lahcyum hku nna bung hkat ai raitim, ninghpawt ninghpang majun shai hkat nga ma ai. Hpuja a yaw shada ai lam gaw shangai kanu kaw shading ai hpuja ni hkrai re.
- Laksan Hpu ja ni
(1) Kanu mayan:- Kanu mayan ja ngu ai mung ningpawt e ginrung ja n re ai. Masha marai sat lawat hta hkan nna byin wa ai hpu ja re. Shangai kanu yawng mayawng ni gaw tinang a kasha shayi sha Num wa ai shaloi, galu kaba lam re hta n-ga, tinang a shayi sha a matu n’pawt n’hpang a sak hkrung lam dum nta nga shara lu mat ai shani re majaw, kabu aw law chye ma ai. Raiti mung, ma kanu nkau mi gaw tinang nja la ai shayi sha tinang hte hka mat wa sana rai nna yawn mayu ai hte hkrap chye ma ai. Ndai zawn rai shangai kanu ni langai hte langai hkamla ai lam n bung hkat ai nhkan e kasa wa Num nnan jan hpe Dauma nta de woi mat wa na ten hta shangai kanu gaw shi a kasha hpe jum nna hkrap nga ai. Dai shaloi kasa wa gaw ma a galu kaba lam she re ngu nna kanu hpe lap ajap shaw ya nna kanu a lata hpe yan shangun ai. Dai hpe mu ai shawa masha ni gaw hpang na rung ni hta kanu mayan nga nna tsun hpang wa na sai. Shing rai kanu mayan hpu ja mung yawng yawng ni hkan nga ai htunghking tara n re. Hkan na matu matsun da ai htunghking tara mung n re, ma kanu langai ngai a majaw, byin wa ai hpu ja rai wa sai. Ndai hpu ja hpe sinpraw htung hta lahpyen hpawja (tolhien) nga nna rawng ai. Dai lahpyen hpawja gaw shawa nang hkachyi shing n rai, nga kanu re. Dai hpu ja hte sinna hkran na kanu mayan lap ajap hpe gayau nna ginrung ja byin wa ai lam rai nga ai. Dai ni na aten hta gaw, dai kanu mayan hpe ja lap mi a lahta de jai lang nga saga ai.
(2) Wa sintin ja (ja htaw wutang):- Ndai hpu ja mung ginrung hpu ja hta n lawm ai raiti mung, manu dan lachyum pru ai rai nna ginrung hpuja hte maren byin wa sai. Hkung-ran poi shani wa sintin ganawng ai lam gaw hkung-ran poi hpungdim dat ai lam rai sai. Hpungdim dat sai majaw, mayu ni hpe shabawn ai lam mung rai nga ai. Mayu ni hpe shabawn ai shaloi gaw n-gup gaman hte n re ai sha, kumhpa lama ma hte shabawn ai. Dai kumhpa gaw wa sintin ja tai wa sai. Dai shani na hpu ja hpungdim uma mung rai sai. Mayu kasha hpe hkung-ran la ai shaloi, dum hprut dumhprat kahti gari n-gu n hpra re ai hku n re ai sha, alaw ahtam hkru hkru kat kat, jawm lu, jawm sha, jawm pyaw nna, hkung-ran la saga ai hte maren, hkung-ran poi lusha mung ngam gabrat hkra rai sai ngu ai hku nna, shat ngam, tsa ngam, shan ngam ni hpe mayu ni hpe sa jaw sha dat ai lam rai nga ai. Dai hta n-ga shanhte Dauma ni jaw ai hpu ja ni mayu ni shanhte a nta de la wa na matu, jaw da ai hpaga re majaw, ja htaw wutang, ja htaw gumra ngu nna shamying nga ai.
(3) Yuji Mun ja:- Yuji ngu ai gaw dai shani na mayu ni a mayu hpe tsun ai. Myu mi tsun ga nga yang, num nnan jan a kanu maga na ni hpe tsun ai. Num nnan jan a kawa maga na ni hpe hpu law law jaw sai. Raiti mung, kanu maga na ni hpe jaw na matu hpu ja langai mi nga ai. Dai hpu ja hpe Mun ja ngu nna tsun ai. Mun ngu ai ga gaw sinpraw hkran ni lang ai, Mum ngu ai ga kaw na sa ai ga re. Yuji wa gaw hkung-ran poi ngut ai shaloi, wa sintin kanawng ja jet rau shi a wuman yuji ja hta na rai nga ai. Hpa majaw nga yang, yuji wa Munja hta ai hte rau, dai shani na hpu jaw hpu ya lam makum bu sai. Ya hte tup, dai shani tup mayu hte dauma hpu jaw hpu ya sharung shakau lam pri nem hkra hparan lai wa sai. Dai ni yawng hpe makum bu ai hku nna yuji ja hta ai lam re. Wa sintin ganawng ja hte Munja n hta dingsa hpu jaw hpu ya lam n ngut kre shi ai lachyum rawng nga ai. Tinang a kahkri hpe shayu sha ai shaloi, kungdawn ja kru kaw na langai ngai lit la mai ai. Shingnoi noila shing nrai, sumri dan ri nhtu shing nrai, ri nhtu langai ngai shaw na lit nga ai. Dai hku shaw ai rai yang, dai kungdawn a matu ginrung ja sha ang ai. Dai re ai majaw lahkawng sha na kaw lahkawng n sha ai sha, langai mi hpe grak di nna tsun jahtuk la chye ma ai.
(4) Kumhpa nga:- Kumhpa nga ngu ai gaw dauma ni kaw na mayu ni hpe jaw ai nga langai mi hpe shamying ai rai nga ai. Ndai nga a lachyum hpe garai n tsun yang, kumhpa ngu ai lachyum hpe shawng chye na ra nga ga ai. Wunpawng sha ni gaw majan ndau ai shaloi raiti mung, hka jun mayu ai shaloi raitimung, kabu gara shiga shana ai shaloi raiti mung, kumhpa hpe lang nga ma ai. Dai rai nna ndai shara kaw mung ga sadi, ga ningdat tawn da ai kumhpa hpe tsun mayu nga ai. Tinang jaw jau ai nat hpe raitim, shi hku nna nga hpyi ai shing nrai, nta masha ni hku nga jaw mayu ai rai yang, nga sat jaw na matu garai n jin ai laman e nga sat jaw na ngu ai ga sadi, ga ningdat hku nna udi hte nga jahkrawq zawn re ai hpe lahpaw hte mayawn nhtawm, dumsa let nga jaw na re ai ga sadi, ga ningdat tawn da ai hpe nga hka kumhpa shakap da ai ngu nna tsun nga ma ai. Ndai nga hka kumhpa hte numwawn numla lam gara hku seng ai ngu ai hpe garai n tsun yang, Wunpawng sha ni a hkung-ran poi hpe shabyin dat ai lam madung hpe shawng tsun ra na ga ai. Dai hkung-ran poi shabyin ai lam madung masum nga ai.
- Naw ku htung hte shabyin ai. Tinang kamhpa ai gumgun gumhpai hpe jaw jau ai lam rai nga ai.
- Makau grup yin shinggyim uhpung hku nna shabyin ai lam lawm nga ai. Hpu jaw hpu ya ai lam ni
- Num nnan hte ading tawk seng ai lam:- (i) Kumba shalai nna jasan jaseng la ai lam. (ii) Sharin shaga, bungli shara madun ai daw rai nga ai. Nambat masum ngu na hpe gaw hpung-up sara wa mungga tsun nna hkung-ran ai lachyum hte hkung-ran sai ni kaning rai nga pra ra ai lam hpe hkaw tsun ai hta hkyawm mat sai. Moi prat hta gaw num lanyi ai ngu lanyi ga hte nhtoi brat sharin shaga nga ai. Nambat lahkawng hta madun da ai makau grup yin shinggyim uhpawng hte seng ai lam hpe num jaw num ya htung hku nna lahta e azin ayang tsun lai wa saga ai. Ndai daw hta gaw nambat langai hta tsun madun da ai naw ku makam masham hte seng ai lam hpe sanglang mat wa na rai nga ga ai. Dai hpe sanglang na matu gaw kumhpa nga a lam tsun ra mali ai.
(5) Kumhpa nga a majun:- Dinghku langai ngai hta, nta madu jan dinghku li ai, shata gu wa ai shaloi, dinghku machyi (ma shangai machyi) wa ai ten hta shadai daw jahtawng htu na matu, ma shangai garum ai ni, hkinjawng dumsa, hpunlum ni yawng la dingda nga na rai ma ai. Dai zawn la dingda nga let tsa chyaru, shan jahkrawq gaitsu ni yawng mung shajin da sai. Shangai wa ai ma shinggan kaw du ai hte num sha, la sha yu masat la ngut ai hte rau, hpa baw shamying ang ai ngu ai mying nga taw chyalu rai sai rai nna, jahtwng htu mying shamying dat ai hte rau gumgun nat hpe mung, dumsa ap nna dai num kasha num wa ai shani, dauma ni dun sa ai nga hkungga shawng na hpe ju jaw na ngu nna dumsa ga ndat tawn da ai hpe, nga hka kumhpa shakap da ai ngu nna tsun ai. Dai majaw dai num sha num wa ram ai shani gaw shi hpe sa hpyi ai dauma ni dun sa ai, shawng na nga hkungga hpe gumgun nat hpe kumhpa nga ju jaw nna gumgun nat a lata kaw nna num sha hpe dauma nta de sharawt dat na rai nga ai.
Shing rai dai nga hpe kumhpa nga ngu shamying ai. Dai nga ju sha ai poi hpe sharawt sha poi ngu nna shamying ai. Shing rai sharawt sha poi ngu ai gaw Wunpawng sha ni san san sha lu ai htunghking poi rai nga ai. Dai rai nna ndai prat na Chyum laika hta mahkawn buk ni hta sharawt sha poi hte seng nna grai lata yak nga ai. Ndai nga hpe hpu ja hta n shalawm ai lam gaw, shinggyim htunghking hte n seng ai sha, makam masham hte sha seng ai majaw rai nga ai. Ndai prat hku tsun ga nga yang, mayu ni sharawt sha poi galaw ai shaloi, dauma ni tsep kawp lit la ai hku n re ai sha, si mai amyu mi lit la ai masa sha rai nga ai.


text:
chyoi pra ai chyum laika
Comming soon ...
2009 YJH Directory
Comming soon
Music Komiti
Hpung masha yawng Karai Kasang hpe mahkawn shakawn, Nawku dawjau ai lam hpe tang du hkra woi awn nga ai. Hpung masha ni hpe, shakawn mahkawn hte seng ai Music hpaji, Madum sumpyi hpaji ni hpe sharin jahpat ya nga ai. Paise & Worship, Daw Raw, Piano, Junior Choir, Hpung Choir, Sakkung Choir hte Madum sumpyi hpung (Band) ni hpe Sub-Komiti hpaw nna woi awn nga ai.
1. Laban Hpawng hta shang lawm nga ai lam
a) Piano
b) Violin
c) Band
d) Sak kung Sen hkum
e) Hpung Sen hkum
f) Ram Kaji Sen hkum
g) Praise & Worship
2. Sharin Hpawng ni
a) Junior & Youth Music Workshop
b) Sak Kung Music Workshop
c) Dawraw & Sumpyi Dum Sharin Hpawng
3. Christmas Cantata
i) Youth
ii) Junior
Cantata
Worship Through Music
Music Worshop
Junior Music Class
Youth Music Class
Ningbaw Ningla Shalat Komiti
YJH Hpung hta magam gun nga ai Hpung Woi ni, mungdan kata hte maigan mungdan ni hta, Chyum Hpaji hpungjat la lu wa hkra masing jahkrat nna lajang ya nga ai. YJH Hpung hta ra nga ai ningbaw ningla ni hpe shalat la lu hkra masing jahkrat nna woi awn nga ai. KBC shingwang hta na karum hpyi wa yang mung, masing jahkrat nna shalat ya nga ai.
Retreat Centre Komiti
Madu Yesu hta yup pyaw mat wa sai YJH a Hpung Up Sara Kaba Rev. Maran Zau Yaw hpe myit dum ai masat hku nna, Retreat Centre hpe M. Zau Yaw Masat Ginra ngu amying shingteng jaw let, masing jahkrat, hkyen lajang galaw sa wa ai rai nga ai. Yangon-Mandalay Lam Nmaw Kaba, Pago, Inndagaw mare 10 mile hta Eka 12.54 dam ai Sun Kaba rai nga ai. YJH Nawku Jawng kaw na mawdaw hte hkyinghkum 1:30 daram gawt yang du ai shara re.
Pandung
Hkum Dingnum Bawng Ring wa hkra galaw sa wa na.
Yaw shada ai lam
1. Wenyi, Myit masin, Hkumhkrang n-gun ban la lu na matu.
2. Nawku hpung hte seng ai Sharin Hpawng ni galaw lu na matu.
3. Kaga Hkristan Nawku Hpung ni hpe dang lu ai daram dawjau lu na matu.
Komiti kaw nna Retreat Centre hpe grau kaja, tsawm htap, ngang grin ai hte, yaw shada da ai hte maren jai lang asung jashawn lu na matu lit la woi awn nga ai. Bungli kaba (Project) ni hpe masing jahkrat nna, Hpung Kongsi de tang madun dawdan ai lam la nna galaw sa wa nga ai. Sun hte seng nna bungli galaw ai ni hte, sun kata na arung arai ni hpe lit la hpareng nga ai re.
Bawng Ring Komiti
Hpung masha ni hkum dingnum bawng ring wa na matu ladat shaw woi awn nga ai. Masing ni hpe woi jahkrat nna, Hpung Kongsi a myit hkrum ai hte galaw sa wa ai. Ginwang, Ginjaw, MBC, MCC zawn re kaga tara shang wuhpung wuphawng ni hte matut mahkai nna galaw sa wa nga ai.
Mu Na Kyithkai Komiti
Mu Na Kyithkai Komiti hpe 2006 ning kaw nna hpaw ninghtan dat ai re. KBC Ginjaw hta Mu Na Kyithkai Dap ngu hpaw wa ai hpang, KBC shingwang buga hpung ni hta YJH gaw shawng nnan hpaw hpang dat ai Buga hpung rai nga ai. Sub-Komiti (6) hpaw ninghtan da nna Karai Kasang a Sasana magam bungli hpe shachyam shabra dawjau nga ai re.
1. Zinghkri Journal Komiti
a) Nawku Hpung, Wenyi Makam Masham lam hte seng ai Shiga/Mungga ni htawn shalai ya ai.
b) Dap, Bot, Komiti ni a galaw sa nga ai Sasana magam bungli ni hpe shana ya ai.
c) Hpung masha shada tinang Mu, Na, Chye ai Shiga ni hpe e makyit htinglet shalai ya ai. lam ni hpe galaw sa nga ga ai.
ZINGHKRI Hpung Shiga Journal hpe laning mi mali lang, shata masum hta kalang shapraw nga sai re.
2. Hpung Magazine Komiti
a) Karai Mungga, sumrai ni, sumroi ni, hpaji hparat jat la lu mai ai laika ngau ni, Sut kanbau magam bungli hte seng ai lam ni,
prat dep Jinghpaw htunghking bu hpun sumli lam ni hte YJH a labau kadun ni hpe bang shalawm let Hpung masha ni
hpe shachye shachyang nga ai.
b) Prat madang hta hkan nna hkrang sama ai lam, akyu rawng ai ka-ngau ni hte dangdi lu ai made galaw shakut shapraw ai
re.
3. Hpungtang Zinghkri (Websites) Komiti
a) Hpung a shamu shamawt lam ni, Sasana magam bungli shiga ni hpe mungkan de shana shabra ya ai.
b) Mungdan shara shagu kaw nga ai Hpung masha ni hte matut mahkai nga lu na.
c) Kabu Gara Shiga hpe grau masan sa ai hku sakse hkam lu na matu yaw shada ai hte galaw sa wa nga ga ai. YJH a
Website gaw www.1979yjh.com rai nga ai.
d) Jawng wang Hpung Up nta ni hte Dap, Komiti ni Hpung a Sasana lam hte seng nna, Internet hpe atsawm lu lang nga
hkra lit la lajang ya nga ai.
4. Laili Laika Shalat Komiti
Laili Laika hte Sasana magam bungli hta shang lawm wa lu na matu Laili Laika Hkaw Tsun Hpawng ni, Laika Ka Ninghkrin Shalat Sharin Hpawng ni, Shingjawng Poi ni, Madun Poi ni hpe galaw sa nga ga ai.
5. Laika Dum (Library) Komiti
a) Hpung masha ji nban ni yawng a Hpaji Sawk Gindai Laika Dum rai wa hkra shakut nga ga ai.
b) Ya yang YJH Laika Dum hta laika buk ni yawng (volume- 4500) jan nga nga sai.
c) Reception Hall a shawng e mung, lai wa lai sa, jahkring jahkra dung chyai let laika ni lu hti la na matu yaw shada let
Periodical Stand langai tawn da ai hte, Shi Laika, Journal, Newsletter ni hpe tawn da ya nga ai.
6. Labau Komiti
a) YJH Buga Hpung a Labau hpe shangang shakang, sawk, ka, mazing sa wa nga ai.
b) Hpung Labau Ka Ladat Sharin Hpawng, Hkaw Tsun Hpawng ni hpe woi awn galaw ai.
c) Labau Mazing ai hku nna Dap, Bot, Komiti ni a shamu shamawt ai lamang ni, Hpung a ahkyak nhtoi lamang ni hta Sumla
(Photo) dem mazing ai lam galaw nga ga ai.
Jinghpaw Shingni hte hkrum shaga
Labau Ka Sharin Hpawng
Library
Magazine Editing
Jak Arung Arai Komiti
Hpung kata na wan jak, hka jak, myi hprap wan, nsen htawn jak, nbung layit jak, nbung katsi htingram jak, overhead projector, computer hte kaga jak arung arai ni hpe lit la nga ai. Jak Jum Sara ni hte seng ai lam ni, jak arung arai ni asung jashawn ai lam ni hta hpaji jaw up hkang nga ai.
Htaw Wa/Sa Komiti
Hpung mawdaw ni hte kaga htaw wa htaw sa hte seng ai arung arai ni hpe yu lajang up hkang nna gram lajang ra ai lam ni hpe lit la nga ai. Nawku htingnu wang kata na mawdaw hkring shara hte seng ai ritkawp tara, jahkring tawn jahpu ni hpe, masat dawdan ya nna, yu hparan ya nga ai. Mawdaw gawt ai driver ni hte seng ai lam ni, mawdaw asung jashawn ai lam ni hta hpaji jaw up hkang nga ai.
Jahpan Jep Komiti
Hpung a gumhpraw jahpan hpe shata (6) hta kalang jep ya nga ai. Arung arai jahpan hpe laning mi kalang jep ya nga ai.


text:
- 7 Majan (7 Stars)
Wunpawng mungdan shanglawt hpung ngu ai paw pru na matu shawng ningnan 1957ning htum maga de lana mi na simsa la ai yuptung hpawa aten sumsing lamu na 7 majan hte rau Yangone Dakasu na ramma Brang tsawm marai (7)re ai paw pru wa ai hpe chye lu ai.
Ndai wunpawng Brang tsawm marai 7 hpung ni hpe 7 majan (7 Stars) hpung ni mung ngu ma ai.Ndai 7 Majan Hpung ni gaw Myen amyu kaba lailen amyu hpan hkum hku dang sha dip sha ai hpe ndang hkam sharang wa ai majaw laknak lang rawt malan hpung hpaw na matu tau shajin ai hpung rai nga ai.
Ndai 7stars hpung hta shanglawm ai ni gaw,
1.Shadang Salaw Lahtaw Zau Tu (Ningbaw)
2.Shadang Hpauyu Tu Lum
3.Shadang Pungshwi Zau Seng
4.Shadang Nahpaw Gun Jawng
5.Shadang Mali Zup Zau Mai
6.Shadang Malang Shawng
7.Shadang Hkangda Brang Gam ni rai ma ai.
2.Shangai Wa Sai KIO
Wunpawng Amyusha ni hpe dip da gamyet da hkrum ai kaw na woi shalawt lu ai hte shanglawt ai ninghtoi de woi awn sa wa lu na matu, 1960 ning October (25)ya shani Lasho mare kaw myutsaw ramma du salang ni marai (14) shanglawm ai Komiti langai hpaw ninghtan dat ma ai.
Dai Komiti hpe mung Wunpawng Mungdan Shanglawt Hpung(KIO Kachin Independence Organization)ngu nna shingteng amying jaw ai the ninghtoi 25/Oct/1960 hpe KIO Masat Ninghtoi ngu masat shagrin da sai.
3.Wunpawng Mungdan Shanglawt Kongsi
Ninghtoi 1961 ning January (15)ya shani Du Wa Salaw Zau Seng gaw Lashu mare kaw Myutsaw ramma du salang marai (5) hpe zuphpawng woi galaw nna, Wunpawng mungdan Shanglawt Kongsi (KIC Kachin Independence Council) hpe hpaw masat shagrin da sai.
Dai Shawng nnan na Kongsi Slg ni gaw,
1.Du Wa Salaw Lahtaw Zau Seng
2.Du Wa Salaw Lahtaw Zau Tu
3.Lamung Tu Jai
4.Lama La Ring
5.Dumhpau Gawng ni rai nga ma ai.
4.Rawt Malan Ninghtoi
Du Wa Salaw Lahtaw Zau Seng gaw 1961ning January (15)ya shani hpaw ninghtan dat sai Wunpawng mungdan shanglawt Kongsi hpe 1961ning February praw 5ya shani Lashu mare kaw shawng nnan lang na KIC Zuphpawng woi galaw nna dai zuphpawng hta;-
1.Wunpawng mungdan Gumsan Mungdan gaw gap na lam
2.Laknak lang hpyendap (makawp maga dap) hpaw shabawn na nmatu dawdan ma ai hte dai zuphpawng ninghtoi February praw (5) ya hpe Rawt Malan Ninghtoi ngu masat shagrin dat sai.
5.Gumhpraw Dum Zing
Wunpawng mungdan Shanglawt bungli hpang sa wa na matu Du Wa Salaw Lahtaw Zau Seng gaw kanau Salaw Lahtaw Zau Tu hpe Lashu gumhpraw dum na gumhpraw sa shaw gun na matsun sai hte maren, 1961 ning March praw 7ya jahpawt hkying 8:00Am ten, Pyada ni sin nga ai lata kaw nan sa zing madu la lu ma ai.
6.KIA Hpyendap
Wunpawng mungdan hte Amyusha ni hpe makawp maga na Shanglawt Hpyendap (KIA Kachin Independence Army) hpe 1961 ning March (26)ya shani hpaw shabawn hkrang shapraw dat sai.KIA hpyendap hpaw dat ai hte Lt.Col Zau Tu hpung ni gaw May (18)ya shani Nam Maw Mung Len gat mare kaw Myen hpyen ni hte gap hkat ai Myen hpyen ni marai (4)si ai.Tinang maga Sgt. Cik Galau Zau Lum hte Cpl Lamung La (Section Commander) yan gaw mungdan hte amyusha ni a matu (Shawng ningnan majan poi hta ) asak ap nawng mat wa sai rai.
7.Maw Hke Hka
Wunpawng Amyusha ni prat ban hte ban galaw hkrat wa ai makam masham htunghking langai mi rai nga ai Magam bungli hta shangang shakang ya ai Ga Sadi Maw Hke Hka ai lam hpe Du Kaba Salaw Lahtaw Zau Tu hte Du Kaba Lamung Tu Jai yan woi awn nna 1962ning January shata 10ya shani Nba Pa Salang Kahtawng kaw galaw hpang ai kaw na Wunpawng mungdan ting Maw Hke Sakse (Hka) ai lam hpe galaw lai wa saga ai.
8.Mungdan Dawng Hkawn Sharawt Sai
Daini Wunpawng Amyusha ni hkungga lara galaw hkam la nga ai Wunpawng mungdan hte Amyusha ni a dawng hkawn hpe 1962ning December (24)ya jahpawt manap 6:00Am aten Wa La Manhkaw Hka Hpawk Camp kaw tara shang sharawt dat lu sai.Ndai Amyusha dawng hkawn a npu e Wunpawng amyusha ni yawng gahkyin gumdin nga ga.
9.Myen Hpyen Asuya Hte KIO Simsa Lam Ginrat
- 1963 ning August shata hta kalang
- 1972 ning June shata hta kalang
- 1980-1981 ning hta kalang
- 1992-1994 ning kaw kalang Myen hpyen asuya hte simsa lam tam ginrat ai lam galaw lai wa masai.Raitim Myen HPyen Asuya wa gaw Annau ni ra sharawng hpyi shawn ai hpe tsep kawp nmyit ya ai majaw ya aten du hkra naw nut hkat nga ra ga ai.
10.Malap Kau Nmai
Wunpawng Mungdan Shanglawt Hpung hte Myen Hpyen Asuya gaw, 1994ning February (24)ya shani lahkawng maga jawm myit hkrum ai hte Myit hkrum ga sadi laika hta lahkawng maga na Dat Kasa Slg ni (3) Hpra ta masat jawm ka da nna gap hkat jahkring ai hpe mu lu ai.
Shingrai 13ning ting gap hkat jahkring tawn ai hpang dai myit hkrum ga sadi masat laika hpe ahkyak nshatai ai sha yuk jahtuk manai makai re ai myit jasat hte Wunpawng mungdan shanglawt hpung a ntsa sadi run, Myit hkrum ga sadi laika hpe Myen hpyen asuya shi hku nna jahten kau sai rai nga ai.Myit hkrum ga sadi laika hpe jahten sharun kau sai sha n-ga 2011ning June shata praw (9)ya jahpawt myi hprim naw rai yang tara shang hpaw tawn ai Sang Gang Kyit Hkai Rung hpe Hpyen wa gaw Akajawng sha shang htim gasat ai hpe galaw sai rai nu ai.
Dai Sang Gang Kyit Hkai Rung hta bungli ang ai Gyi Gamaw Ying Chyang hpe mung rim gyit zingri sat kau ai sha n-ga, Nsoi nsa nrawng mat sai moi mang hpe achyen achyan rai gahtam atawk, shingyim myit tsep kawp nrawng ai hku zingri sat kau ya masai.
Matut nna mungdan kata na dinghku majan she rai tim mungkan majan madang laja lana htim gasat wa ai hpe Wunpawng amyusha ni hte Wunpawng mungdan sha ni daini du hkra hkrum katut sha nga ga ai re.Ya daini du hkra hkamjan lu ai gaw Sumsing Lamu de na hpan wa ningsang chye wa ningchyang Yehowa Karai Kasang a chyeju nan rai nga ai.Dai majaw Karai wa a chyeju hpe shakawn let Anhte A Awng Padang Yehowa Karai Kasang Hpang de akyuhpyi hpyi shawn dingyang rai ga.
Wunpawng Mungdan Shanglawt Hpung hte Myen mung asuya gaw gap hkat jahkring tawn nna mung masa jahta ga nga 1994ning February (24)ya shani sakse sakgan hte hkrak myit hkrum ga sadi laika ka hkat ai shaning (17) ning ting na mat ai hpang ya na zawn sadi run kau nna tinang tara shang hpaw da ai Sang Gang Kyit Hkai rung hpe akajawng sha maja sa htim wang gap ai kaw na bai hpang wa ai majan rai nga ai hta sha n-ga Anhte a Myutsaw share ninghkringGyi Gamaw Ying Chyang hpe myen hpyen ni matse labye myit jasat hte zingri sat kau ai hpe Wunpawng Annau ni a Prat Ban hte ban maroi nni masin nsi, malap kau nmai ai labau rai nga saga ai.
Amyu a magam hta,
Uma Zai


text:
Institute of Education Mai Ja Yang (MIEd) Amyu Sha Dakkasu jawng lung na matu jawngma ni hpe May 13 ya shani kaw na jawngma ni hpe hkap la sana rai nna June 17 kaw na jawng hpaw hpang na re hpe chye lu ai.
Jawngma hkap la ai hta Jawng kaw sa matut mahkai mai ai, Facebook Page kaw ndau na, Magam gun hkau chyap ai ni kaw matut mahkai mai ai, Hpaji rung hkan mung shabra da na re nga nna jawngma hkap la na hta matut mahkai mai ai re.
MIEd hta lai wa sai shaning ni hta Pre College program, Diploma in Education hte Diploma in TESOL (Teaching of English to Speakers of Other Languages) ni hpe sharin ya nga ai rai nna dai ning bai sharin sa wa na hta gaw Diploma in Chinese TCL ( Teaching Chinese Languages) hpe hpaw sharin jat na re hpe Jawng Up Sara kaba La Raw tsun ai.
Ndai Dakkasu kaw na jawng ngut sai ni hpe Ginjaw Hpaji rung kaw na bungli shawk shawn shang mai ai re hte myit masa, arawn alai htuk manu ai jawngma ni hpe jawng hku nna hpaji hpungjat ya ai lamang ni nga nna Wunpawng sha ni hpaw da ai kaga Institute hkan lu lung na matu matut mahkai ya ai lam ni mung nga ai re hpe chye lu ai.


text:
Hpyenyen Mung mare masha ni tinang a dum nta de bai wa lu na matu October (23) ya shani Hpyen yen lakawn zinlum hpung ni hku nna hkrum zup bawngban hpawng galaw na re lam chye lu ai.
Dai bawngban hpawng hta KBC ningbaw ningla ni hte RC na ningbaw ni lawm rai nna hpyen yen mung mare masha ni a lamu ga ni nmat mat na matu,hpyen yen ni a lamu ga ni hpe kaga masha ni dut mari zing la kau ya ai lam nbyin na matu hte kaga lawnlam law law hpe bawngban sa wa na re lam Wajau Hka Awng Tu tsun ai
Hpyenyen mung mare masha ni a lamu ga ni hpe Myen asuya hte gindun nga ai masha ni kawn miwa lauban ni hpe langu hkai na matu shap sha ai lam nga ni law law ai majaw KIO asuya gaw mung mare masha ni a lamu ga ni hpe kadai zing madu la kau ai lam n galaw na matu ndau laika shapraw da lai wa sai re hpe chye lu ai.
Ndai Bawngban hpawng ngut ai ten Myen mung asuya hte KIO lahkawng maga na asuya hpe tang madun nna matut galaw sa wa ra ai magam bungli ni hpe bai galaw sa wa na re lam matut tsun da ai.
2011 shaning Wunpawng buga ginra hta majan byin hpang ai kaw na ya aten du hkra hpyen yen mung mare masha yawng sen mi jan nga sai lam hpyen yen lahkawn lanawn uhpung uhpawng ni a sumtang kaw na mu chye lu ai.


text:
Anhte a Wunpawng htung hta La ni Num la na rai yang madu lan num sha hpe htung hking hte hkrak sa hpyi la ra ga ai re . Mayu ni hku na Dama ni hpe madu a shayi sha jaw sha sai nga ai hte ri hte nhtu shawng jaw dat ai . ri nhtu lu la sai nga jang gaw 90% gaw mai kam sai hku rai nga ai mayu ni kawn ahkang jaw ai hpang she dama ni gaw ra ai lam ni bai mai matut lajang mai ai hku re . Hpa majaw ndai zawn re galaw ra ai ta nga yang mau mwi nga ai hku re dai gaw ndai hku da ........
Moi shawng de grai lagawn ai Jinghpaw la langai nga ai da shi gaw hpa amu mung nkam galaw ai sha ga nhkun htu na nhkun mahka ntsa kaw sum ri grang da nhtawm shi gaw nhkun kata kaw shang rawng let sum ri hpe gang dat yang bung.. bung.. nga grai ngoi ga du ai nsen pru ai da ,shi gaw shani sha gu dai ga chying chyu dum na nga ai da.
Lani mi hta gaw Munat wa gaw dai Jinghpaw la wa dum ai gachying a majaw baw machyi na shi a ali ama ni hpe dat na ndum na matu sa tsun tim dai la wa gaw nmadat ya ai da dai majaw Mu nat ding la gaw shi a shyi sha hpe shangun dat ai da . " Nye wa tsun ai dai gachying hpe hkum dum na da nang ra ai hpa rai tim jaw na da " dai la wa gaw " um nang hpe lu la na rai yang gaw ndum sai "
Moi shawng de grai lagawn ai Jinghpaw la langai nga ai da shi gaw hpa amu mung nkam galaw ai sha ga nhkun htu na nhkun mahka ntsa kaw sum ri grang da nhtawm shi gaw nhkun kata kaw shang rawng let sum ri hpe gang dat yang bung.. bung.. nga grai ngoi ga du ai nsen pru ai da ,shi gaw shani sha gu dai ga chying chyu dum na nga ai da.
Lani mi hta gaw Munat wa gaw dai Jinghpaw la wa dum ai gachying a majaw baw machyi na shi a ali ama ni hpe dat na ndum na matu sa tsun tim dai la wa gaw nmadat ya ai da dai majaw Mu nat ding la gaw shi a shyi sha hpe shangun dat ai da . " Nye wa tsun ai dai gachying hpe hkum dum na da nang ra ai hpa rai tim jaw na da " dai la wa gaw " um nang hpe lu la na rai yang gaw ndum sai "
Mu nat ding la mung ganing nchye di na shi kasha hpe jaw sha ai da .Shan lahkawng hpe galaw lu galaw sha na matu nhtu langai kum hpa jaw dat ai da.lani mi hta madu jan yi sa mat ai shaloi dai la wa gaw nta kaw mam lam da let pali shit taw nga ai da dai shaloi mam sa sha ai u hpe nhtu hte shada dat yang u ni gaw baw yawng di mat ai da ,shana de madu jan bai wa na u ni hpe tam yang nmu na san yu yang ngai nhtu hte sha shada ai yang bawdi mat ai ngu tsun tim madu jan gaw nkam na garu di ai bai law yu ngu tsun yang shi gaw ndai hku ngu shi madu jan maga de nhtu shayawn dat ai hte madu jan gaw baw di na si mat ai da.
Dai lawa gaw hpa nchye di na yawn taw nga ai da Munat wa gaw shi kasha hpe sa woi la na bai jahkrung ya ai da ."um nanhte hpe ndai ntawng nhtu gaw nmai ya sai dai majaw nmai kahtam ai baw ri nawg nhtu mahtang lawa masu " ngu tsun let bai shabawn dat ai da dai shani kawn anhte W.P myu shani hta ndia htung hking byin wa ai re da . Teng nteng gaw nchye ai mau mwi she re gaw le i .ndai mau mwi hpe ramma hpawng langai hta sara Palawng NawTawng hkai dan ai mau mwi re.
Dai rai yang manu dan ai anhte a htung hking rai ni buhpun palawng ni gadai ga law ai ganang na sa ai anhte sawn yu ga ai kun?Ndai zawnre anhte a htung hking rai nihpe galaw shapraw dut sha ai gaw gadai ni mahtang kun? mari lang ai gaw w.p shani rai nga ai.
Num la yang lang ai bau,ri nhtu, nbayan ni hpe anhte amyu ni nchye da nchye dup nchye dut sha ga ai.laga mai gan amyu ni galaw ai hpe anhte amyu ni gum hpaw mahkam na jai lang nga ga ai .w.p rida maka rai ni mying gum hkawng ai tsawm htap ai buhpun yang mung manu ai(model) nga ai re ,rai tim dai rai ni hpe chye da ai gaw myen ni she re anhte amyu ni dinggai ni nkau chyu sha ga dalang kaw loi li sha da mat sai dai ni nnga mat ai hpang gaw mat sai sharin da ya ai lam nnga ai sharin hkam la ai lam nnga ai myit yu hpa re .
Tsun mayu ai gaw htung hking rai hpe jai lang ra ai gaw anhte amyu ni galaw shapraw dut sha nga ai gaw masha amyu ni rai yang anhte a jagum hpraw gaw gara de du mat na .myen ga malai nga ai anhte galaw ai lam gaw kik pawk ne hpa kauk ngu ai baw she rainga ai .Nang hpun da ai jinghpaw maka grai tsawm ai le gadai ni da ai ta ngu san dat yang masha amyu ni she re arawng la hpa nnga ai myit yu hpa re .
Anhte a htung hking hpe tsun jahpyak ,anhte a amyu hpe jahpoi ai nre gaja wa sha nan myit yu hpa lam ni re hpe mu mada ai, anhte amyu ni n-matsan ging ai ni re ,nchye galaw ai majaw matsan nga ga ai .
Nang lu ai atsam marai hpaji ni gaw Na a matu, Na a dum nta masha, Na a mare buga, Na a amyu mungdan a matu rai u ga ..
Dai lawa gaw hpa nchye di na yawn taw nga ai da Munat wa gaw shi kasha hpe sa woi la na bai jahkrung ya ai da ."um nanhte hpe ndai ntawng nhtu gaw nmai ya sai dai majaw nmai kahtam ai baw ri nawg nhtu mahtang lawa masu " ngu tsun let bai shabawn dat ai da dai shani kawn anhte W.P myu shani hta ndia htung hking byin wa ai re da . Teng nteng gaw nchye ai mau mwi she re gaw le i .ndai mau mwi hpe ramma hpawng langai hta sara Palawng NawTawng hkai dan ai mau mwi re.
Dai rai yang manu dan ai anhte a htung hking rai ni buhpun palawng ni gadai ga law ai ganang na sa ai anhte sawn yu ga ai kun?Ndai zawnre anhte a htung hking rai nihpe galaw shapraw dut sha ai gaw gadai ni mahtang kun? mari lang ai gaw w.p shani rai nga ai.
Num la yang lang ai bau,ri nhtu, nbayan ni hpe anhte amyu ni nchye da nchye dup nchye dut sha ga ai.laga mai gan amyu ni galaw ai hpe anhte amyu ni gum hpaw mahkam na jai lang nga ga ai .w.p rida maka rai ni mying gum hkawng ai tsawm htap ai buhpun yang mung manu ai(model) nga ai re ,rai tim dai rai ni hpe chye da ai gaw myen ni she re anhte amyu ni dinggai ni nkau chyu sha ga dalang kaw loi li sha da mat sai dai ni nnga mat ai hpang gaw mat sai sharin da ya ai lam nnga ai sharin hkam la ai lam nnga ai myit yu hpa re .
Tsun mayu ai gaw htung hking rai hpe jai lang ra ai gaw anhte amyu ni galaw shapraw dut sha nga ai gaw masha amyu ni rai yang anhte a jagum hpraw gaw gara de du mat na .myen ga malai nga ai anhte galaw ai lam gaw kik pawk ne hpa kauk ngu ai baw she rainga ai .Nang hpun da ai jinghpaw maka grai tsawm ai le gadai ni da ai ta ngu san dat yang masha amyu ni she re arawng la hpa nnga ai myit yu hpa re .
Anhte a htung hking hpe tsun jahpyak ,anhte a amyu hpe jahpoi ai nre gaja wa sha nan myit yu hpa lam ni re hpe mu mada ai, anhte amyu ni n-matsan ging ai ni re ,nchye galaw ai majaw matsan nga ga ai .
Nang lu ai atsam marai hpaji ni gaw Na a matu, Na a dum nta masha, Na a mare buga, Na a amyu mungdan a matu rai u ga ..


text:
Lam a myu myu hte NZ mung dan hta W.P myu sha ni marai 82 nga pra lu ai K.K chyeju hpe sha kawn ai, malawng gaw UNHCR kawn lakap let du ai ni hkrai rai nga ai, matut nna n dai August shata 26,27 hta Malaysia kawn UN hte lakap let hting gaw 6 masha marai 19 bai du jat du jat na re.Myen mung masha yawng gaw marai 153 du na rai nga ai.matut nna dai ning nhtum shi yang W.P hting gaw 10 ram naw du jat na re.
NZ immigration gaw laning mi hta mung kan tsin yam masha marai 750 hpe sha ning shagu hkap la ai lam rai nga ai.tsin yam hku nna du ai ni yawng gaw Auckland refugee camp kaw 6 weeks nga ra ai. 6 weeks lapran hta English ESOL hpe pang hte pang sha rin ya ai.hkum hkrang hkam kaja lam hpe mung tsep kawp jep ya ai hte tsi ni tsi lajang ya ai,mung dan a hkang da ai tara (law) hte seng ai ni sha chyen sha rin ya ai,computer hpaji hpe n tsa lam sharin ya ai,motor car gara hku gau lang ra ai lam n tsa lam sha rin ya ai the san poi awng ai ni hpe learner liciein galaw jaw ai,immigration hku mung masat lakmak galaw ya ai hte ti nang a ding hku dum n ta ma sha ni hpe matut shaga mayu yang lajang ya ai.fire department kaw nna wan hkru yang gara hku safety nga ra ai lam sharing ya ai,(washing machine and dryer)rai hkrut jat hte rai jahkraw jat lang sharing ya ai,(earthquark)n nang nawn nawn yang gara hku nga ra ai gara hku hkyen lajang dara ai lam sharing ya ai,(Humam right)shim gyim a hkaw a hkan the seng ai lam sharing ya ai, traditional and cultural hpe sha chyen ya ai,bank account ni woi hpaw galaw ya ai hte gum hpraw bang ya ai,gat mari sharing ya ai,Dum nta nga yang gara hku (maintain)gawn lajang ra ai lam sha rin ya ai,music show ni woi galaw ai, (beach ) panglai hking gau hkan woi wam ai lu sha ni sa jawm sha ai lam galaw ai.bat 6 hpring ai hpang gaw ti nang a dum nta nnan de shanu nga hpang sai.yawm dik shata 6 gaw volumteer ni hku nna yu lajang ya ai.
Shawng du taw sai an hte a myu w.p sha ni gum gai dingla makaji yawng mung kan a hpaji hpe grai sha kut ai majaw grai kabu ai,du na ni yawng hpe mung hpaji shawng sharin laga,hpaji chye ai hpang she bungli galaw ga ngu gasaw mayu ai.
W.P myu sha ni nga pra taw ai gaw Auckland hte Wellington mare daju sha ra lahkawng kaw rai nga ai.ya dusa wana an hte a myu w.p sha yawng hpe mung hkrun lam a matu kyu hpyi ya ai hte kabu gara let hkap tau hka lum la ga ai.
Dong Hkong Lakang
President of NZKC
0064-4-2355590
00640210642851


text:
Myen Hpyen Dap ni hku nna KIA Masat (2) Dap Ba, Dap Dung (14) ginra ni de shani shagu ngu na daram hpyen n gun la ba hte htu shadut htim gasat nga ai hta sha n ga, Sinat Laknak kaba, n bungli hku nna mung gap sharu bun ai lam nga ai.
Dai zawn Myen Hpyen Dap ni gap dat ai sinat laknak kaba si ni Mungshawa ni galaw lu galaw sha ai shara hte mare kahtawng shara ni hta hkrat hkra wa ai majaw, dai grup yin na Mung masha (3000) daram hpyen koi yen ra wa ai, koi yen wa ai Mung masha ni hpe lam lapran kaw Myen Hpyen Dap ni hkap jahkring nna, Num Ma ni hte Asak (50) ning hpring sai marai (800) jan hpe sha lai wa shangun nna, asak naw ram ai La Wa-Ngan ni hpe gaw, Myen Hpyen La ni a shawng lam makawp galaw shangun na matu bai gau nhtang woi ai lam na chye lu ai.
Mung masha marai (800) jan hpe lai shangun dat ai raitim, ya ten dai mung masha ni lam lapran kaw naw dut dang nga ai lam hpe chye lu ai.
Ndai lam hte seng nna, Danai Mare na Myen Mung Rapdaw Dat Kasa Salang Nawng Na Ja Tang hte Lin Lin Oo yen mung lam kaw naw chyat rawng nga ai mung shawa masha (3000) jan hpe lawan hkye mawoi ai magam bungli galaw ya na matu hte ra ai lam shagu hta mung garum la na matu Myen Mung Rapdaw Dat Kasa Ningbaw hpang de January (29) ya shani nhtoi masat hte garum hpyi laika hte tang hpyi da ai lam chye lu ai.
Jinghpaw Wunpawng Hkalup Hpung Ginjaw (KBC) kaw nna mung Hugawng Ginra hta byin nga ai majan a majaw jam jau hkrum nga ai Mung shawa masha marai (3000) jan a matu hte Hkahku Mung Ginwang, Lawt Mai Yang, Nhtan Zup, Sama Bum, Zupra Yang mare hte Ndup Yang mare ni hta majan a majaw hprawng yen nga ai mung shawa ni a matu ja ja ahkyu hpyi ya na lam January (30) ya shani KBC Nawku Mare Hpung shagu de ndau shabra laika hpe ndau da ai re lam chye lu ai.
Lai wa sai January (27) ya shani hta mung, Myen Hpyen Dap Hk.L.Y (297), Tat Ma (101) hte Hkanti Byuha kaw na pawnghpawm hpyen hpung ni, Awng Ja mare na Mung masha marai (10) hpe gap sat kau da nna Num kasha (2) hpe rim gyit woi mat ai re. Rim woi mat ai num kasha (2) hpe January (28) ya shana daw hta bai dat ya ai lam chye lu ai.
Matut nna, KIA Masat (1) Dap Ba, Masat (7) Dap Dung ginra hta mung, lai wa sai January (16) ya shani Mali Yang kaw nga ai Myen hpyen hpung ni KIA hpyen hpung ni nga ai Shara Rum Post hpe htim gasat wa ai kawn matut manoi gasat poi byin ai hpang Lawt Mai Yang mare makau grup yin hkan na Mung mare masha ni Mali Hka sinpraw hkran Nhtan zup maga hpyen koi yen mat ai raitim Myen hpyen dap ni gaw hpyen yen mung shawa ni nga ai shara ni de laknak kaba ni matut manoi naw gap bun nga ai majaw Mung mare masha ni Nam de ayak ahkak hprawng koi yen nga ai re, January (29) yashani hta mung Lawt Mai Yang kaw du nga ai Myen hpyen hpung ni shani tup laknak kaba gap ai sha n-ga Mung shawa ni galaw lu galaw sha nga ai Ja htu arung arai hte Back Hole ni hpe mung wan nat, bom shakap nna kapaw kau ya ai re lam buga masha ni shana wa ai.
KIA Masat (3) Dap Ba, Masat (12) Dap Dung ginra, Maji Gung hte Hka Chyang Hku lapran shamu shamawt lung wa ai Myen hpyen hpung ni hpe January (29) ya jahpawt daw hta KIA hpyen hpung ni hkap shingla gasat dat ai kawn gasat gala majan byin ai lam hpe mung na chye lu ai.


text:
时间:2017-03-25 10:53:27 来源:德宏团结报
Do gaji shi langai Nga sat nga sa asat tara tot lai ai hpe ari jo ai lam
№126 Nga sat nga sa hta lahpot lama awa aga rai, pyo sha shachyut, yuk jahtuk re rai hkan galo hkom rai nna, n-gaja ai mu shabyin dat ai ni hpe go, sadi ga jo shing nrai na-du sadi ga jo ai ari jo na. Masa na-du ai hpe go, pati hpung gata na aya dom kau ya ai ari jo na.
№127. Masha ni hte nse nsa mu galo nna, n-gaja ai bungli shapro dat ai hpe go, sadi ga jo shing nrai na-du sadi ga jo ai ari jo na. Masa nau n song ai hpe go, pati hpung gata na aya dom kau ya ai ari jo na.Masa na-du ai hpe go, pati jahpan shapro kau ai ari jo na.
Ahko ahkang lang nna bau maka la masha, hkan shingnan nang masha ni shing nrai gaga masha ni hte nse nsa lam galo nna, n-gaja ai bungli shapro dat ai ni hpe go, sadi ga jo shing nrai na-du sadi ga jo ai ari jo na. Masa loi song ai ni hpe go, pati hpung gata na aya dom kau ya shign nrai pati n shapro kau ai yu maram ai ari jo na. Masa na-du ai hpe go, pati jahpan shapro kau ai ari jo na.
№129 Gaga hpong shingra sari, dinghku sari tot lai ai lailen hpe go, masa ko yu nna sadi ga jo ai ko nna pati jahpan shapro kau ai ko du ai ri jo na.


text:
MALAYSIA DE DU NGA AI MANANG WA HPANG DE SHAGUN LAIKA
Malaysia Mungdan de Ja Gumhpraw tam na nga sa mat wa ai Manang wa Naw Naw hpang de Buga na manang wa a shagun laika.
Tsaw ra ai Manang wa Naw Naw,
Myit dum la let n dai laika hpe kadat lu n ngai. Tsaw ra ai Manang wa Naw Naw ngwi pyaw hkam kaja ai hte seng ang ai magma bungli ni hpe galaw shakut nga na re hpe kam ai.
Manang wa Naw Naw e, Manang wa hpe tsun mayu ai lam gaw, Manang wa nang Na a tsaw ra ai Nu yan Wa hte Kahpu Kanau kana ni, Jinghku jingyu ni hte Manaw manang ni, dai daw Buga hte Wun Pawng Mungdan hpe kau da n na, yaw shada lam kaba hte Malaysia Mungdan de ja gumhpraw tam na nga n na pru hkawm mat wa ai dai ni (7 )ning hpring nna (8)ning de pi rai mat wa sai.
Tsaw ra ai Manang wa, Nang Malaysia de rai n sa shi yang Ngai hte Na a tsaw ra ai manaw manang ni hpe Nang byin mayu ai lam, Nang galaw mayu ai lam( Na a yaw shada ai lam ni) hpe tsun hpaw dan dan rai ai le. Nang tsun ai ga ni hpe dai ni du hkra nye a myit kraw hta mani mana sha Nang tsun ai zawn nga matsing taw nga ai, rawng taw nga ai. Nang tsun tsun re ai Malaysia sa nna, ja gumhpraw tam na, gumhpraw law law lu jang Nu yan Wa hpe ngwi ngwi pyaw pyaw hte tawn da na, Kanau ni hpe hpaji janmau lu hkra jawng da na, Nawku hpung hpe pawn ban a, matsan mayen nlu nlawm ai ni hpe garum shingtau na, Ramma ni a rawt jat galu kaba lam hta shang lawm madi shadaw na,. na,...na,... na,... Na a tsun shaga ai lam ni hpe anhte manaw manang ni grai n gun lu lai wa sai, Na ma myit jasat hpe Jinghku jingyu ni yawng shakawn lai wa sai.
Manang wa Naw Naw e, dai ni na nhtoi hta Wun Pawng Mund dan a mung masa lam ni n kaja, hpaga yam ga lam ni hkrat sum wa, tam lu tam sha na lam ni yak hkak wa, galaw lu galaw sha na lam ni moi na zawn n mai mat sai. Manang wa a dai daw buga rai nga ai ahhte a Kahtawng mung n dai zawn re ai mayak mahkak ni hpe hkrum katut taw nga sai le. Du hkra ladaw ni galai shai mat ma sai. Ana ahkya ni mung lani hte lani grau grau she law wa nga sai.
Tsaw ra ai manang wa Naw Naw, Na a tsaw ra ai chyinghkai Nu yan Wa hte dum nta masha ni mung anhte Mare masha ni hte maren sha n dai zawn re ai mayak mahkak ni hte hkrum katut nga ai re. Ndai lam ni hpe manang wa Naw Naw gaw chye nga ai kun...? Na a Nu yan Wa, Kahpu Kanau, dum nta masha ni hte anhte manaw manang ni ni hpe matut mahkai n galaw ai shaning law law rai mat wa sai. Ya ten hta manang wa Nang ja gumhpraw ni grai lu mahkawn sai kun...? Na a Nu yan Wa hte Kahpu Kanau ni, Buga hte Nawku hpung, nlu n lawm ai ni hte Ramma ni hpe Nang garum na jin jin rai sai kun...? Wun Pawng Buga de wa nna Na a dai daw Buga hpe rawt jat galu kaba wa hkra pawn ba la na aten rai n du shi ai kun...? Na a Kanau ni hpe hpaji jan mau lu gup hkra shakut ya na aten n rai shi ai kun...?
Manang wa e Na a Kanu Kawa hte Kahpu Kanau dum nta masha ni, Nang tsaw ra ai Buga na manaw manang ni, jinghku jingyu ni hte Buga masha ni yawng gaw nang hpe myit mada ala nga ma ai le. Tsaw ra ai manang wa a yaw shada ai pan dung de rai n du shi ai majaw dum nta hte Buga de matut mahkai n galaw ai kun...? Manang wa kaw mayak mahkak lam ni nga ai majaw matut mahkai n galaw ai rai kun...?
Tsaw ra ai manang wa Naw Naw e, hpa mi rai rai le Na a Nu yan Wa hte dum nta masha ni hpang de sha gaw matut mahkai galaw u. Na a Nu yan Wa hte dum nta masha ni Na a shiga n na ai na mat ai majaw myit tsang nga ma ai. Anhte Buga na manang ni mung Na a lam hpe na chye mayu ga ai. N dai laika lu la hti ai hte Manang wa kaw na bai matut mahkai wa na hpe kam ai.
Tsaw ra ai manang wa Naw Naw myit mang galaw sa wa ai lam ni yawng awng dang ai lam lu la u ga akyu hpyi garum ya let,
Na a tsaw ra hku hkau dik ai manang wa,
Mut Tsawm
Malaysia Mungdan hta sadu ja gumhpraw tam let dum nta hte buga hpe malap mali rai nga ai tsaw ra ai Ramma manaw manang ni yawng a matu rai u ga.
No comments:
Subscribe to: Post Comments (Atom)


text:
KCCM EC ZUPHPAWNG GALAW
April (28) ya Laban shani hkying (2:00) ten ram hta KCCM magam gun ni kawn KCCM Ginra Nta hpaw poi lamang galaw na hte seng nna hkrum zup bawngban ai lam hpe KCCM Ningbaw rai nga ai Slg. James Gyidu La Hkam a dum nta kaw galaw lai wa saga ai. KCCM Ginra Nta hpaw poi hpe May (5) ya Laban shani galaw na lam hte malu masha daw jaw daw ya ai lam hpe lawk shagu de na KCCM hpung masha ni hpe lit shatsam la lu saga ai. Matut nna KCCM shawng lam magam bungli lam ni hpe mung bawng jahkrup lai wa saga ai.
No comments:
Subscribe to: Post Comments (Atom)


text:
Kuthkai ginwang, Na Chyan, Nawng Pa mare de shamu shamawt lung wa ai Myen Hpyen Dap Dap Nu (99) kata hpyen hpung ni October 11 ya shani Nawng Pa mare na mare masha marai (5) hpe rim woi mat wa ai lam buga masha ni shana wa ai kaw na chye lu ai.
Rim woi hkrum mat wa ai mare masha ni gaw KIA Masat (4) Dap Ba, Masat (8) Dap Dung ginra de Myen hpyen hpung ni htu shadut shang wa ai majaw gasat poi byin wa ai hpang mare masha ni Nam de hprawng koi yen mat ai hta majan loi zim nna dai mare masha marai (5) yi gan sa gawan ai kaw rim woi hkrum mat ai re. Rim woi hkrum mat ai ni gaw Salang U Sang Hkawng Lum Asak (45) ning, Shadang U Sang Dau Hkawng Asak (17) ning, Shadang Dumhpau Brang Asak (14) ning, Jan Lashi htang San hte Jan Hkawn shawng ni re hpe chye lu ai.
October 12 ya shani hta gaw Jan Lashi Htang San hte Jan Hkawn Shawng yan gaw Zup Awng hpyen yen dabang na re hte chyu chyu ai ma lu ai lam tsun ai majaw bai dat ya asi raitim ngam ai marai (3) hpe gaw naw rim woi tawn da ai hpe chye lu ai.


text:
时间:2018-07-06 11:08:40 来源:德宏团结报
Miwa mung suthpom pati go Miwa mung jakmu tsang ningshong hpung re, dai hte rau Miwa mung mungchying sha hte Miwa mung amyu sha ni a ningshong hpung rai nna, Miwa gumsan mungdan alak nsam rong ai hpong shingra masa mu bungli a woion akri re, Miwa mung ningshong sho muhtam n-gun sharot zinghka lajin a hkum malai tai, Miwa mung ningshong sho kunghpan maka a hkom sa lam a hkum malai tai, Miwa mung lo htam dik ai mungchying sha ni a akyu ara majing a hkum malai tai nga ai. Suthpom pati a tso htum dik ai myit shing-yo hte tso htum dik ai bandung go suthpom masa shabyin shagreng hkrat wa na lam re.
Miwa mung suthpom pati go Ma Hke Si Le Lin masa, Mau Zhe Tung myit jasat, Din Shau Hpyin tara gamung,“Lam masum myit masa mungga”a ahkyak myit jasat, logadat hpaji sharot zinghka myit jasat hte Si Gyin Hpyin a prat ningnan Miwa mung alak nsam rong ai hpong shingra masa myit jasat hpe madu a lam hkom shanan shatai hkrat wa ai re.
Ma Hke Si Le Lin masa go shinggyim masha hpong shingra sharot zinghka wa na lam ni hpe shadan shaleng dan sai hte maren, shi a mi na tara npot go teng man nna, tsam n-gun ram ram ja nga ai.
Suthpom pati masha ni shagreng hkrat wa ai suthpom masa a tso dik ai myit shing-yo go, hpong shingra myit masa hpong shingra mana maka sharot zinghka la lu ai hte madang tso dik ai hku wumja ai npot nhpang hta she shabyin la lu ai. Hpong shingra masa htung a sharot zinghka hte jahkum shatsup hkrat wa na ten labau go grai galu ra nga ai.Ma Hke Si Le Lin masa a mi na tara npot htap hkuk ai lam mo hkom hkrat wa yang, Miwa mung a hpong shingra masa mu bungli go jahtum e ongdang lu na ra ai.


text:
Malihku (KICA) Aug 24, 2011 Tsawra hkungga ai, amyu sha ni a ningbaw ningla, magam gun kaji kaba, mungchying shawa yawng hpe majan byin ra ai Karai Masa a npawt nhpang tsun shana let, n-gun jaw mayu nngai. Abraham hpe Karai Kasang hku nna, lamu ga (Hkanan Mung) madu la na matu tsun ai shaloi, […]
Mauhpa Jinghpaw Wunpawng Ramma ni
Laiwa sai shata kaw nna Myen gumshem hpyen Asuya gaw Simsa lam la da ai Rawt Malan Uhpung ni hte Gap Hkat Jahkring da ai Rawt Malan Hpung ni hpe Myen gumshem hpyen dap a npu kaw Ga Jarit Sin dap (Boarder Guard Force) hku hkrang galai sa wa na matu Maja matsun shadut wa […]
Hpyen Du Shalat Jawng, Masat Yan (5) Jawng Hpaw Poi
Wunpawng Mungdan, Shanglawt Hpyen Dap kaw nna Woi-chyai bum ntsa kaw hpaw da ai, Hpyen Du Shalat Jawng a masat yan (5) hpaw poi hpe 2011 ning June praw 1 ya shani galaw lai wa ai re. Jawng hpaw lamang hpe jahpawt 08:30 am aten Hpung woi sara ni kawn wunli la akyu hpyi ap ya […]
KIA Ninggawn Daju hta Ga Tsun Shingjawng Lamang galaw
April 24 (Majoi) ya shana, Alen bum, Hpungmai gawknu kaw Ninggawn Daju, Hkristan Ginlung Ramma Komiti kaw nna woi-awn let, “Greng grak ai magam gun kaja byin tai wa lu na matu, Arung arai hta Akyang lailen gaw madung re” ngu ai gabaw hte ga-tsun shingjawng lamang galaw ai lam chye lu ga ai. Ndai […]


text:
“Masha” nga ai majaw, “amying” nga ai rai kun? “Amying” nga ai majaw, masha nga ai rai kun? Dai hta loi mi kata lam nga yang, “amying” a majaw, gahkyin gumdin wa ai rai kun? snr. “amying” a majaw, hkrat sum wa ai rai kun? “Amying” gaw “masha” hpe jahten ai rai kun? snr. “Masha” madaw “mying” jahten ai amu shabyin ya ai rai kun?
Shaloi mungkan masha ni gaw “mying masa” hpe gawgap ai rai yang, lachyum htai la ai mung dai hku rai na re. Raitim “Amyu” langai gawgap ai rai yang gaw, masha rusai (Anthropology) lam hta madung tawn nna mying hpe dai amyu a jasat jasa hta shadan dan na rai nga ai.
Mying hte Mungkan a Shingra Tara
Shingra tara ngu ai hpe chye na hkawn lu ai zawn, n dang hkawn lu ai lam mung nga ai. Jaw ai lam gaw, shingra tara ngu ai gaw tengman ai lam rai nga ai. Hpa majaw nga yang, dai shingra tara a shingdu e “n shut n shai shadan dan ai hkrang nga ai laisa lam” a majaw re. Ga shadawn- ningsin, ninghtoi, hpun kawa ni a hkrung nga ai laisa tara lachyum shingra tara gaw, chyahtum chyalai, tengman ai lam hte matut nga ai majaw re.
Dai gaw, mungkan masha yawng chye na tawn da sai Karai Kasang re nga nna Thomas Aquinas tsun sai. Dai hpe yu yang, “Jinghpaw” ngu ai mying gaw anhte amyusha ni a “tengman ai shingra tara” hpe shadan ya nna, dai gaw tengman lam, shut ai lam n re hpe mu lu ai.
Amying gaw amyu langai a Zinwa ai maka kumla
Amying gaw Aga, Shingra bung ai amyu, sai hkringhtawng dinghku masha, ginru ginsa rum ai dinghku masha, htunghking ningli hte ngasat ngasa bung ai amyu dinghku masha ni a zinwa ai maka kumla ahkyak rai nga ai. Bai nna, amyu langai a myit jasat, ngasat ngasa, labau maumwi, makam masham, htunghking ningli, ginru ginsa lamuga hpe du hkra shadan dan nga ai re.
Dai rai nna, “Jinghpaw” ngu ai mying hkawt gaw anhte amyu ting a “Nga nga ai lamBeing”3 hpe zinwa ai maka hku nna mungkan de htawng dan ya nga ai. Ga shadawn- Jinghpaw ga, Jinghpaw laika, Jinghpaw maumwi, Jinghpaw Labau, Jinghpaw Htung, Jinghpaw ga/mung, Jinghpaw du ni, Jinghpaw nsen, Jinghpaw hpyendap, Jinghpaw tsi mawan, kaga ni law law hte...gaw dai amyu ting a tengman ai common symbolism(zinwa ai maka masat) nan rai nga ai.
Ndai “Jinghpaw” ngu ai mying gaw, zinwa ni shingra rai nga ai hpe mungkan hta n-gun kaba dik ai amyu British ni hte mungkan hta makam masham kaba dik ai, hpaji chye ai, American sasana ni gaw asak apnawng nna, ban hte ban anhte buga e sasana galaw, anhte hpe sawk, bumga shara shagu Aga, Laisa ni gahkyin nna, zinwa ai mying “Jinghpaw” ngu ai hte anhte hpe asak jahkrung ya sai.
Zinwa ai lam, Commonness ngu ai lam nga ai majaw, zinwa ai mying lu wa ai she re. Shanhte ni jahten sharun na myit nna masing jahkrat na anhte hpe “Jinghpaw” ngu chye na, myit hkawn, masat ai n re. Anhte nan lai jasat nna, anhte a “Commonness” hpe shadan nga ai majaw re. Shaloi anhte Chyurum sha ni a Commonness, zinwa ai lam gaw “Jinghpaw Byin Nga Ai Lam – Kachinness” rai nga ai lam re.
Commonness ngu ai lam gaw hkik hkam ai, ring chying ai, n-gun ja ai, amyu kaba ai hte mungdan madu rai nga ai kum la re. Amyu kaji langai hta Commonness ngu ai n ra ai. Raitim, dai amyu gaw kaba wa let amyu law law bai shangai wa nna ring chying wa jang,Commonness zinwa ai lam gaw ra nan ra wa sai. Dai ni mungkan hta hpaji gaw “Zinwa aibandung” rai nna, zinwa ai ga “English” hpe lang nna sharin la ra ai.
Anhte a Jinghpaw rai nga ai lam (Kachinness) Aga, Laika, Mungtsaw masa, Hkam sha masa, Mayu-Dama, Kahpu-Kanau daw ang ai masa (kinship system), Htung lailen, Maumwi, Ginru ginsa, lamuga, Yaw shada ai, shakut shaja nga ai lam ni gaw, daini anhte ni a “tengman lam majing rai nga ai” hpe shadan nga ai re.
Shaloi “Burmeseness” gaw anhte a zinwa lam mai byin na i? Bai “Wunpawng” ngu ai mying gaw anhte a zinwa ai lam rai na kun? Aga, laika, ginru ginsa, labau, htunghking tarashang rai nga ai kun? Ndai gaw anhte a tsawm htap mai kaja, dam lada ai myit jasat hpe shadan dan ai maka langai gaw rai nga ai.
“Wunpawng” ngu ai gaw, KIO ni a Chyurum sha ni kahkyin gumdin ra ai ngu ai ningmu langai hte sha woi jai lang hpang wa ai re. Dai hku jai lang ai ban mi jan wa sai, kaja wa gaw kahkyin gumdin ai lam nga sai kun? Commonness ngu ai hta “kahkyin na langai” sha n-ga ai. “Jinghpaw” ngu ai amying gaw amyu ting hte seng ai zinwa ai lam hpe madung dan ai lam re hpe mu lu ai.
Dai re majaw “amying” ngu ai gaw amyu kaba langai a Zinwa ai lam Commonness hpe madun dan nga ai re. Dai zinwa ai lam gaw amyu langai hkikhkam ngang kang lam hpe shabyin ya nga ai. Ga shadawn: Israel.
Shamyet shanat laika: 1. Linda Smith and William Raeper, “A Beginner's guide to idea” Oxford;England, 1991, Page 35-38, 2. “Ethnic group”: In Britannica Ready Reference Encyclopedia, 275. 3. Hkalup Sasana Labau, Cahtolic Sasana Labau, bai British Colony ni a labau hta mu lu ai.


text:
Myen Hpyen Dap kawn Pukma 500 hte tara jewat da ai sara Zau Jat, Sara Lum Zawng hte Saranum Nang Pu ni a amu hte seng nna 3, 4 lang rung dung ai hpang gaw tara daw dan aming jahkrat ai hpe galaw sa wa na re lam chye lu ai.
Amu manghkang hpe shana taw ai lam gaw Myen Hpyen Dap hku nna n tara ai hku anhte hpe tara jewat da ai lam re, tara rung n tsa Myen Hpyen Dap ka-up nga ai hpe mu lu ai majaw aming jahkrat na shawng shani hta Shi Sanglang Hpawng hpe galaw sa wa na re lam tara jewat hkrum ai Saranum Nang Pu tsun ai.
Ya tara jewat da hkrum ai ni gaw majan a majaw chyat rawng nga ai hpyen yen Mung shawa ni lawt pru wa lu hkra sim sa ai ladat hte n-gun madun woi awn ai hta Myen Hpyen Dap kawn Pukma 500 hte tara jewat da ai re.
Photo; Credit


text:
时间:2018-06-05 16:42:47
Sinpai hte shat kan hta akyu shon. Mangai shang wa shong n nan e go sinpai makop la ra nga ai,kahkum si mai go lum nna dui re majo, sha yang grai mu nga ai, grau nna go sinpai n-gun loi yom ai ni sha yang gaja nga ai.
N-gun shaja sinwop makop. Mangai lado hta go sinwop makop madung nga ai, dai majo mangai ta hta go sinwop hta akyu rong ai simai lo sha ra ai. Namtsi hpaji hta tsun ga nga yang, kahkum go sinwop hpe n-gun jat ya lu nga ai, namta hpaji hta yu yang, kahkum hta B -hulobu su lo htam rong nna, sinwop makop lusha ahkyak rai nga ai.
N-gun jat la. Kahkum go namlap simai jahkai na shadung rai grung dik ai lusha myu mi re,shat sha ai shaloi kahkum sha lom yang go, n-gun jat la lu dik nga ai.


text:
7 comments:
- Anonymous said...
-
Grai kaja ai.Matut nna ndai zawn re ai sumla hkrung shiga ni hpe mara ya rit yaw.
Grai gaw agam ai raitim mu mada ai langai mi gaw san htai nga ai ten hpang de na hpunau ni a myen ga nsen ni grai garu na loi mi gaw madat yak ai re.GRAI CHYEJU KABA SAI.GOD BLESS ALL W.P
- February 12, 2012 at 11:32 PM
- Anonymous said...
-
San htai hta mung myen ga,makau kaw na ni mung mye ga a garrr galoi she anhte myu sha ni n dai myen sa wa ni a man kaw na lawt lu na kun i???????
- February 13, 2012 at 1:35 AM
- Anonymous said...
-
Grai chyeju kaba sai, KOB ni malawn ni e..matut shakut ga. San-htai galaw ai ngu gaw, grai dam lada ai bungli kaba rai nna, n-gun, atsawm mung grai rawng ai laman re. Matut hka ja nna, shakut ga..KOB staffs ni e. Moi na, Kachin Today a san-htai laman ni kawn nna hpaji la mai nga ai. Grai madan tsaw ai san-htai laman ni re ngu mu mada ai majaw re. Matut shakut ga, grau kaja wa hkra.
- February 13, 2012 at 1:50 AM
- srgeineten said...
-
Damn it,STF Up i only heard behind the stranger men voices.
Are there Buddish temple or what a bothered burmese speeches.
- February 13, 2012 at 6:50 AM
- Anonymous said...
-
Ndai zawn san htai galaw nga yang makau kaw manu mana Ga shaga garu ai hpe grai nan nchye na ai masha ni ngu sawn la mai na zawn re nga ai,ndai zawn masha ni na hkra web; site kaw shabra na matu ahkyak san htai lam re jang ya na zawn garu kachyi nga mala la nchye na ai masha ni man hta san htai ai lam hpang de nkalaw ga law,,chyeju hte...
- February 13, 2012 at 5:45 PM
- Anonymous said...
-
Yawng a matu kaja u ga ngu san htai galaw ai gaw rai na re, kam ai. Hkungga lara ai lam kachyi mi mung n nga, makau de na gaw garu kachyi, myit yu pawt na zawn rai nga malit dai. Kanu kana jan hpe nan hte dai san htai woi galaw ai ni tawng ban mu, mala la nan rai malit dai. Hpang de dai hku gaw hkum di mu. Myusha ting a madang mala la nyem mat ai zawn nga hkam sha n ngai.
- February 14, 2012 at 1:21 PM
- Anonymous said...
-
Grai kabu kara myit hte hpaw madat yu jang, aga ga, mala shala wa i? Kaning rai n na back - voice ni garu gaji ngoi ai shara kaw mi interview galaw ai ta. America mung dawnghkawn mu lu ai majaw Office langai ngai gaw re reng ai le. ya gaw lam makau kaw hkawm let shaga taw ai zaw zzaw, grai nan-self-respect hte respect others mung nga ai shingyim masha ni makau kaw grai lawm reng ai lo. Jan Bawk Ja hpe USA asuya ni WP ni a matu mara sharengshaga la ai majaw, WP i mung kabu kara shareng na re she myit jang, gara kaw na myen shajan n sen ni wa lawm taw ai ta.. Jinghpaw ni a n sen i?? USA shawn nga ai ni re majaw, Grai nan rai dum mat ai a rawn alai ni sam ai.. Myu shada n gawn n tsawn galaw jang, kaga myu hpan ni grau myi yu kaji na ra ai yaw... atsawm she sadi da ga..
- February 18, 2012 at 1:46 PM